بەرەو کۆنگرەی چوارەم – Knwe.org\nسەرەکی » وتار » بەرەو کۆنگرەی چوارەم\nبابەتی بەستنی کۆنگرەی چوارەم بۆتە داخوازی سەرجەم ئەندام و ئۆرگانەکانی یەکێتی. هیچ ئەندامێکی کارای یەکێتی نییە کە دەرک بەو ڕاستیە نەکات، کە تەنها دەریچەیەک بۆ دەربازبونی یەکێتی لەم پاشا گەردانی و بارودۆخە نا تەندروستەی تێیکەوتوە تەنها کۆنگرەیە.\nلە کەس شاراوە نییە کە هەندێک لە ناوماندا هەن، ویستیان مانەوەی یەکێتیە بەم بارودۆخە شڵەقاوەی ئێستایەوە، بۆیە هەرگیز چاوەڕوانی ئەوەیان لێناکرێت هەنگاوی جدی بۆ بەستنی کۆنگرە بنێنن ، بە هەر پاساوێک بێت هەوڵی دواخستن و لەباربردنی خواستی بەستنی کۆنگرە دەدەن. لێرەدا پرسیارێک لەو بەڕێزانە بکەین ئایا جەخت کردنەوە لە پێکهێنانی کۆمسێۆنی باڵای ئامادەکاری کۆنگرەیان بکردایەتەوە باشتر نەبوو لە هەڵوەشاندەوەی مەکتەبی سیاسی؟ ڕاستە مەکتەبی سیاسی لە نێوان ئەندامانی سەرکردایەتیدا هەڵدەبژێررێن و متمانەیان پێ دەبەخشرێت، وە هەر سەرکردایەتیش دەسەڵاتی لێسەندنەوەی ئەو متمانەیەی هەیە.\nنزیکەی حەوت ساڵ بەسەر کۆنگرەی سێیەم دا دەگوزەرێت و متمانە بە ئەندامانی مەکتەبی سیاسی بەخشراوەو تا ئێستاش دەست بەکارن و هیچ کەس ناڕەزایی دەرنەبڕیوە، خێرە ئێستا لەسەرو بەندی بەستنی کۆنگرەی چوارەم و نزیک بونەوە، لە هەڵبژاردنە گشتیەکاندا ئەم بابەتە دەجوڵێنرێت و مەکتەبی سیاسی هەڵدەوەشێنن بە جۆرێک دۆخەکە ئاڵۆز دەکەن و سەرکردایەتی لەکاردەخەن و خۆشیان ناتوانن پێکەوەی گرێ بدەنەوەو کۆبونەوەیەکی سەرکردایەتی ئەنجام بدەن. چی دەبوو ئەگەر چەند مانگێکی تریش سەبریان بکردایە تا بەستنی کۆنگرە ئەم بابەتەیان نەوروژاندایە؟\nئێمە بەسەرکردایەتیە ماوە بەسەرچوەکەش ڕازی بووین، کەچی ئەوەشتان پێ ڕەوا نەبینین بە یەکجاری لە بارتان برد .بفەرموون چۆنتان تێکدا ئا بەو جۆرەش ڕێکیبخەنەوەو کۆبونەوەکانتان ساز بدەن تا هەموومان پێکەوە بەرەو کۆنگرەو هەڵبژاردنە گشتیەکان بڕۆین.\n*لە ئەکاونتی نووسەرەوە.\nپشێویی بێ ئه‌نجام\nپەیامی ماس Mass text message\nلە ساڵیادی كۆچی دوایی سەركردە جەبار فەرماندا


ئاری نانەکەلی 16/10/2020 - 17:35 وتار\nھەموومان گوێمان لێ بووە و دەزانین کە لە رۆژە سەختەکاندا بەرپرس و فەرماندە و پێشمەرگە قارەمانەکانی یەکێتی نیشتیمانی کوردستان، چەندە دلێرانە رووبەڕووی دوژمن وەستانەوە و بەرگریان دەکرد.\nمن دڵنیام ئەو خیانەتە گەورەیەی کە لە ١٦ی ئۆکتۆبەر کرا لەلایەن چەند کەسانێکی خۆفرۆشەوە، ئەو رۆژە بەرۆژی شووم و خیانەت و ناپاکی دەرھەق بە کەرکووک و پێشمەرگە و گەلی کوردستان کرا، پشتیان لە گـــــەل و خاک کرد بە بەرنامە و پلانی دۆژمنان و ناحەزان، دەزانم ئێستا ئازارتان دەدات و پێچەوانەی ئەو پرەنسیپە جوانانەی ئێوەیە و بە ھیچ جۆرێ بروا ناکرێ کە ئێوە لەگەڵ ئەم جۆرە رەفتارە بن، ئێوە سەیربکەن کە ئاڵای کوردستان لە کەرکووک و شوێنەکانی تر دێتە خوارەوە چەندە پێکەوە وەکو کورد ئازار دەچێژین.\nسەیرکەن کە ھەندێ خەڵکی بەرەڵا و ھەرچیوپەرچی شارەکانی باشوور و ناوەراستی عێراق ھاتن بە پۆستاڵی رەشیان بەسەر ئاڵای پیرۆزی کوردستاندا کەوتن و وێنەی پەیکەری پێشمەرگە، کە ئاڵای کوردستانی بەدەستەوە بوو ھێنایانە خوارەوە.\nئەنجامەکەی کەرکووک و ناوچەکانی تر کە بە خوێنی سەدان پێشمەرگە فەرماندەی یەکێتی و پارتی رزگار کرا بوو لە دەستی داعش، بە ئاسانی خیانەتکاران خستیانە بەردەستی داگیرکەران. جگە لەوەش خۆفرۆشان بەنیاز بوون، داگیرکەران بەرەو ھەولێر و شارەکانی کورستانیش بێنن.\nئەگەر بەرگریکردنی ھێزی پێشمەرگە نەبووایە ئێستا عەسایبی ئەھلی حق و یوسف کیلابی و ھەموو کیلابیەکانی تر و حەسەن پلایس و ھەموو پلایسچییەکانی تر لە شارەکانی کوردستان دەسوورانەوە.\nبەڕێزان تکایە زەمیر و ویژدانتان بجوڵێنن و لە ھەر ھەڵبژاردنێک کە دێتە پێش سزای ئەو خۆفرۆشانە بدەن و یەکێتیەکەی خۆتان کە بە خوێن دروست بووە مەیدەنە دەستی خائینان و خۆفرۆشان.\nھەموو کوردێکی شەرەفمەند و بەھەڵوێست شەرم لە خۆی دەکاتەوە کە قسەکانی حەشدی شەعبى و بەشێک لە سەرکردە سیاسیەکانی قین لە دڵ بەرامبەر بە کورد دەبیستێ کە چۆن بە شان باڵی ئەو خیاتکارانە ھەڵدەدەن و دەست خۆشیان لێ دەکەن.


که‌س مافی په‌خشکردنی خولی ئیتاڵی ناوێت !\nلەلایەن هێرش جەعفەر لە 2017/06/10 ئیتاڵیا\nیاریگا-ئه‌مڕۆ مافی گواستنه‌وه‌ی یارییه‌کانی خولی ئیتاڵیا نه‌درا به هیچ میدیایه‌ک پاش ئه‌وه‌ی که‌س ئاماده نه‌بوو ئه‌و نرخه بدات که دانرابوو !\nده‌زگای میدیایی میدیاسێتی ئیتاڵی خاوه‌ن سه‌ره‌کی بوو به‌ڵام کشایه‌وه به‌هۆی پرۆتستۆیان دژی سیاسه‌ته‌کانی ئه‌و وڵاته که به گوته‌ی ئه‌وان به‌ره‌و بچووک بوونه‌وه‌ی خولی ئیتاڵی ده‌یبه‌ن . هه‌ربۆیه موزایه‌ده‌یه‌کی نوێ راگه‌یه‌ندرا بۆ هه‌ر میدیایه‌ک که بیه‌وێت مافی په‌خشکردنی یارییه‌کان بکڕێته‌وه.\nموزایه‌ده‌که بۆ چوار جۆر بوو. جۆری A بۆ مافی گواستنه‌وه‌ی یوڤێنتۆس ، میلان ، ناپۆلی ، ئینته‌ر و سێ یانه نوێیه‌که‌ی خولی ئیتاڵی بوو. وه جۆری D بۆ ته‌واوی مافه‌کانی ١٢ یانه‌ی دیکه بوو له نێویاندا رۆما ، لازیۆ و فیۆره‌نتینا.\nله‌گه‌ڵ ئه‌وه‌ی جۆری چواره‌م به‌ته‌نها نرخی له ٤٠٠ ملیۆن یۆرۆوه ده‌ستی پێده‌کرد به‌ڵام هیج میدیایه‌ک نیوه‌ی ئه‌و پاره‌یه‌شی پێشکه‌ش نه‌کرد جگه له سکای سپۆرت که ٢١٠ ملیۆن یۆرۆی پێشکه‌شکردبوو ئه‌وه‌ش جێگه‌ی ره‌زامه‌ندی به‌رپرسانی تۆپی پێی ئه‌و وڵاته نه‌بوو ، بڕیاردرا دانیشتنه‌که بێ ئه‌نجام کۆتایی پێبێت.\nبابەتی پێشووسعودیه درێسی بارسێلۆنای به ته‌واوی قه‌ده‌غه‌کرد و سزای قورسی بۆ سه‌رپێچیکاران داناوه!\nبابەتی دواتر دیێگۆ کۆستا نامه‌که‌ی ئه‌نتۆنی کۆنتی بڵاوکرده‌وه


تاوانی دژە مرۆڤانەی ڕژێمی ئالی خەلیفە بەرامبەر بە شۆڕشگێڕانی بەحرەین - جام کوردی\nتاوانی دژە مرۆڤانەی ڕژێمی ئالی خەلیفە بەرامبەر بە شۆڕشگێڕانی بەحرەین\nڕژێمی ئالی خەلیفە درێژە بە تاوانەکانی دژ بە شۆڕشگێڕانی بەحرەین دەدات، ئەمەش لە کاتێکدایە کە لە حەوت ساڵەیی شۆڕشی گەلی ئەم وڵاتە نزیک دەبینەوە.\nبە پێی ڕاپۆرتی جام کوردی، سەرچاوەی تاوانەکانی ڕژێمی ئالی خەلیفە دژ بە دانیشتووانی بەحرەین بۆ دادگا سەربازییەکان دەگەڕێتەوە، ئەو دادگایانەی کە تێیدا کەسانی سڤیل و ئاسایی بە تۆمەتی بێ بنەما دادگایی دەکرێن، ئەمە هەمان شێوازە کە ڕژێمی دیکتاتۆری بەحرەین بۆ سەرکوتکردنی خەڵکەکەی پەنای بۆ بردووە.\nلە هیچ یاسایەکی نێودەوڵەتی پاساوێک بۆ ئەم تاوانانە نەهاتووە، ئەڵبەت جێی ئاماژەیە، کاتێک کە ڕژێمی ئالی خەلیفە ڕێگری لە هاتنی بەرپرسانی مافی مرۆڤی نەتەوە یەکگرتووەکان بۆ بەحرەین دەکەن، زیاتر کردەوە نامرۆڤانەکانی ئەم ڕژێمەمان بۆ ڕوون دەبێتەوە.\nبەڵام پرسیارە گرنگەکە ئەوەیە کە هۆکاری دادگاییکردنی کەسانی سڤیل لە دادگا سەربازییەکانی ئالی خەلیفە چییە؟ لە ڕاستیدا دادگا سەربازییەکان لە ساڵی ٢٠١١ هاوکات لە گەڵ دەسپێکی شەپۆلی ناڕەزایەتییەکانی گەل لە بەرامبەر ڕژێمی ئالی خەلیفە پێکهێنراون. بەڵام هۆی ئەوەی کە ڕژێمی ئالی خەلیفە بۆ پەنای بۆ ئەم کردەوەیە هێناوە، ئەوەیە کە لە دادگا سەربازییەکان، شۆڕشگێڕانی بەحرەین لە ساکارترین مافە سرووشتییەکانی خۆیان بێ بەش دەبن، ئەوان مافی ئەوەیان نییە پارێزەریان هەبێت.\nبە پێی یاسای داگا سەربازییەکانی بەحرەین، هیچ پارێزەرێک مافی بەرگریی لە هیچ بە ناو تاوانبارێک نییە. لە لایەکی دیکەوە، ئەو حوکمەی کە لە دادگا سەربازییەکان دەردەکرێت بە بێ هیچ دواکەوتنێک بە سەر ئەو کەسانەدا جێبەجێ دەکرێت کە لە لایەن ئەم ڕژێمەوە سزا دەدرێن.\nبەڵام ئامانجی سەرەکی ڕژێمی ئالی خەلیفە لە وەها کردەوەیەک بۆ ترس و تۆقاندنی خەڵک دەگەڕێتەوە، بەرپرسانی ئالی خەلیفە هەوڵ دەدەن لە ڕێگای دادگا سەربازییەکان و خوڵقاندنی کەشێکی سەربازی، شۆڕشگێڕانی بەحرەین لە بەردەوامی ڕێگای چەندین ساڵەی خۆیان پاشگەز بکەنەوە.\nبەرپرسانی ئەم ڕژێمە لەو ڕاستییە تێدەگەن کە ئەو شۆڕشەی بە درێژایی حەوت ساڵ بەردەوام بووە، لە ساڵانی داهاتووش شەپۆلەکەی بەرفراوانتر و بەهێزتر دەبێت. بەم هۆیەشەوە ئەوان هەموو شێواز و ڕێگایەک بۆ ترساندن و دڵەڕاوکێی خەڵک بە کار دێنن وەک گرتن و سێدارە و دەیان ڕێگای دیکە کە بەداخەوە لایەنگرانی بە ناو مافی مرۆڤ خۆیان لە ئاستی ئەم هەموو تاوانە بێدەنگ کردووە.\nخاڵی دیکەی هاوپەیوەند لە گەڵ تاوانەکانی ڕژێمی ئالی خەلیفە دژ بە شۆڕشگێڕانی بەحرەین ئەوەیە کە بەرپرسانی ئەو ڕژێمە وا دەزانن بە گرتنەبەری شێوازی دڕندانە و کوشتن و گرتن دەتوانن شەرعییەتی لە دەستچووی خۆیان بگەڕێننەوە، بەڵام ئەوان هیچ کات وانەیان لە مێژوو نەگرتووە کە بە درێژایی مێژوو، زەبر و زۆر و شمشێر شەرعییەتی بۆ هیچ ڕژێمێک بە دیاری نەهێناوە.\nئەمڕۆ ڕژێمی ئالی خەلیفە ڕووبەڕووی قەیرانێکی گەورە بە ناوی قەیرانی شەرعییەت بووەتەوە. بەرپرسانی ئەم ڕژێمە بۆ دەربازبوون لەم قەیرانە، هەموو ڕێگایەکی نامرۆڤانە تاقیدەکەنەوە. تاوانەکانی وەک گرتن و لە سێدارەدان و سەندنەوەی مافی هاووڵاتیبوون بە بەشێکی دادەنرێن.\nزوڵم و زۆری ڕژێمی ئالی خەلیفە بەرامبەر بە خەڵکی بەحرەین و شۆڕشگێڕانی ئەم وڵاتە بەمەش کۆتایی نەهاتووە. ئالی خەلیفە ساڵانێکی زۆرە کە شێعەکانی ڕووبەڕووی ژیانێکی دژوار کردووەتەوە و ئازادییەکانی ئەوانی سنوردار کردووە و لە ساکارترین مافەکانی خۆیان بێ بەشی کردوون. بە پێی یاساکانی ڕژێمی ئالی خەلیفە، هیچ دانیشتوویەکی شێعەی ئەم وڵاتە ناتوانێت لە دامەزراوە حکومییەکان، دەزگای داد و دامەزراوە ئەمنییەکان وەک ئەندام و فەرمانبەر چالاکی بکات.\nلە لایەکی دیکەوە سەرجەم بازرگانانی بەحرەین ڕاسپێردراون کە پەیوەندی بازرگانی بەربڵاویان لە گەڵ بەرپرسانی ئالی خەلیفە هەبێت، بە پێچەوانەی ئەمەش سەرجەم داراییەکانیان لە بەرژەوەندی ئەو ڕژێمە دەستی بە سەردا دەگیرێت. ئەو شێعانەی کە خولەکانی زانکۆ تەواو دەکەن لە لایەن بەرپرسانی ڕژێمی ئالی خەلیفەوە ڕێگری دەکرێن کە لە پیشە و کاری تایبەت بە خوێندەواری خۆیان سەرقاڵ ببن.\nلە ئێستادا ژمارەی بەندکراوە سیاسییەکانی بەحرەین لە گرتووخانەکانی ئالی خەلیفە ڕووی لە زیادبوون کردووە. بە پێی ئامارێکی ڕاگەێندراو، ژمارەی بەندکراوانی سیاسی لە بەحرەین گەیشتووەتە زیاتر لە ٤ هەزار کەس. لەم ژمارەیە، ژنان و منداڵانیش دەبینرێن. بە پێی ڕاپۆرتی ناوەندەکانی مافی مرۆڤ، زیندانیانی سیاسی لە بەحرەین ڕووبەڕووی هەموو جۆرە ئەشکەنجەیەک دەبنەوە. ئەم ئەشکەنجە و تاوانانەش وایکردووە کە وەک چۆن ئاماژەی پێدرا، بەرپرسانی ڕژێمی ئالی خەلیفە ڕێگری لە سەردانی بەرپرسانی مافی مرۆڤی نەتەوە یەکگرتووەکان بۆ بەحرەین دەکەن.\nلێرەدا خاڵی گرنگ ئەوەیە کە ڕژێمی ئالی خەلیفە ئەم تاوانانە بە پاڵپشتی ڕژێمی ئالی سەعوود جێبەجێ دەکات و ناوەندە نێودەوڵەتییەکان و ئەو وڵاتانەی کە خۆیان وەک لایەنگری مافی مرۆڤ دەناسن بە دۆلارە نەوتییەکانی ڕیاز بێدەنگ کراون.\nبەحرەین سەعوود ئه‌مریکا\nئه‌مریکا ئه‌ورووپای به بارمته گرتووه


Latest posts by عادل محەمەدپوور (see all)\nعادل محەمەدپوور: لاهووتی كوردی كرماشانی و دەسپێكی نوێخوازیی شيعری فارسی. - 2017-05-12\nلورد ڕیدڵ: ســــــیكۆلۆژیای ڕۆژنامەوان. - 2017-04-01\nعادل محەمەدپوور: ستایشكارانی دایك. - 2017-03-13\nشەماڵ عادل سلیم: مطلوب بجرائم الانفال يتقاضى راتبا تقاعديأ في إقليم كردستان.\nبەختیار شارەزوری: گۆڕانکاری ناوچەیی و بەریەککەوتنی بەرژەوەندییەکان و پاوانخوازی پارتی.


مێژووی کورد لە دیدی ژنە نووسەرێکەوە\nخوێندنەوەیەک بۆ کتێبی بیرەوەرییە هەرگیز لەبیرنەکراوەکانی گەلاوێژ\nمێژوو پێش هەموو شتێک لە کۆمەڵێک یادەوەری کەسێک یان گەلێک پێکدێت. زۆرجار کاتێک کەسێک یادەوەرییەکانی خۆی دەنووسێتەوە، جگە لە پیشاندانی مێژووی خۆی، باس لە مێژووی ئەو شوێنە یان ئەو دەوڵەتە دەکات کە تێیدا ژیاوە. بەگشتی من بیرەوەری زۆرێک لە سیاسیی و نووسەرە کوردەکانم خوێندۆتەوە، بەداخەوە زۆربەیان مەسەلەی شتی شەخسی و تۆڵەسەندنەوە زاڵە بەسەریاندا. لەهەمانکاتیشدا هەر یەکەیان بە جۆرێک باس لە ڕووداوە سیاسیی و ئەدەبییەکانی ساڵانی پێشوو دەکات.\nبۆیەکەمجار کتێبێکی یادەوەریم بینی کە ژنە نووسەرێکی کورد نووسیبێتی، ئەویش کتێبی " بیرەوەرییە هەرگیز لە بیرنەکراوەکانی من ، لە نووسینی گەلاوێژ". جێگەی گووتنە خوێندنەوەی یادەوەری وەکو خوێندنەوەی ڕۆمان وایە، گەر5 لاپەڕەی یەکەم ، سەرنجی خوێنەر ڕانەکێشێت، ئەوا خوێنەر لە خۆی دەتۆڕێنێت. دیارە ئەم کتێبە هەر لەسەرەتاوە جێگەی سەرنجی من بوو، ماگنێتێکی گەورە ڕایکێشامە ناو باس و ڕووداوەکانی ژیانی ئەم ژنە نووسەرەوە.\nدیارە بیرەوەری بەپێی کەسایەتییەکان دەگۆڕێت، بۆ نموونە لە جیهاندا زیاتر بیرەوەری سەرۆک دەوڵەتەکان دەخوێنرێتەوە، چونکە خوێنەران زیاتر بە دوای ئەزموون و کۆمەڵێک نهێنیدا دەگەڕێن، کە پێشتر ئاگایان لێنەبووە. دیارە خاتوو گەلاوێژ ، خێزانی مامۆستا " برایم ئەحمەد" ی نووسەر و ڕووناکبیر و سیاسەتمەداری کورد بووە. لەهەمانکاتیشدا خوشکەزای مامۆستا " هەمزە عەبدوڵلا" بووە، کە یەکێک بووە لە سەرکردە و دامەزرێنەرانی پارتی دیموکراتی کوردستان. لەهەمانکاتیشدا یەکێک بووە لەو شۆرشگێرە کوردانەی ، کە زۆریان بۆ کورد کردووە، بەڵام بەداخەوە لەناو مێژووی کورد هیچ گرینگەیەکی وایان بە خەباتی ئەم شۆرشگێرە کوردە نەداوە، کە زیاتر هۆکاری ئەمەش بۆ مەسەلەی سیاسی دەگەڕێتەوە.\nواتە نووسەر لەناو بنەماڵەیەکی ئەدەبی و سیاسی و شۆرشگێری کوردا ژیاوە، ئەمەش وایلێکردووە کە بە ووردی ئاگاداری ڕەوشی سیاسی و ئەدەبی گەلەکەمان بێت. لەهەمانکاتیشدا وەکو نووسەرێکی هۆشیار، بەووردی چاودێری ڕەوشە ناخۆشەکانی کوردستانی کردووە و لای خۆی تۆماریکردووە.\nبەگشتی لەناومێژووی کوردا ، ئاوارەیی وایلێهاتووە بۆتە سیمایەکی ئەم نەتەوەیە. بەشێکی زۆری گەلەکەمان ، لەلایەن دەسەڵاتدارە داگیرکەرەکانی کوردستانەوە، بەهۆی سیاسییەوە، لەماڵ و زێدی خۆیان بۆ شوێنی تر دوورخراونەتەوە. خێزانی خاتوو گەڵاوێژیش، بەهۆی بەشداریکردنی " هەمزە عەبدوڵڵا" کە دەکاتە خاڵی نووسەر، لەوپەڕی باکووری عێراق" زاخۆ" ، بۆ باشووری عێراق دوورخراونەتەوە بەتایبەتی بۆ شارۆچکەی " عفک" لە شاری دیوانییە.\nدیارە نووسەر زۆر بە جوانی وەسفی گوزەرانی ژیانی خۆیان ، دەربەدەری، بێگانەیی، چۆنێتی مامەڵەکردنی خەڵکی ئەو ناوچەیە لەگەڵیان. جگە لەوەش بەحوکمی ئەوەی نووسەر چیرۆکنووسە، کامێرای خۆی بەکارهێناوەو زۆر بەجوانی وەسفی ئەو شارو شارۆچکانەی باشووری عێراقی کردووە.\nشەش ساڵێک لە دیوانییە دەمێننەوە وپاشان دەچن بۆ " قوڕنە" کە شارۆچکەیەکی شاری بەسرەیە. نووسەر زۆر بە جوانی وەسفی " قوڕنە، بەسرە،عفک، دیوانییە" دەکات. سروشتی جوان و ناشرینی ئەو ناوچانە باسدەکات. لەهەمانکاتیشدا باس لە نەریت و ڕێسای ژیانی کۆمەڵایەتی ئەو ناوچە عەرەبیانە دەکات. پاش ماوەیەکی زۆر دەگەڕێنەوە بۆ کەرکووک و قەرەتەپە و دواجار دێتە سلێمانی . نووسەر زۆر بە جوانی وەسفی سلێمانی و ڕێگای کەرکووک و سلێمانی دەکات.\nبەڵام ئەوەی بەلای منەوە گرینگ بوو، کاتێک کە لاپەڕەکانی ئەم کتێبە دەخوێنیتەوە، مێژووی بنەماڵەیەکت بەردەست دەکەوێت، کە هەمیشە لە ڕاکردن و زیندان و ئاوارەیی بوون. هۆکاری سەرەکی ئەم نەهامەتیانەش، بەشداربوونی خاڵ و مێردی نووسەر بووە، لە خەباتی ڕزگاریخوازی گەلەکەمان.\nمێژووی کورد و عێراق/\nنووسەر بە چاوی خۆی ڕووداوە گرینگەکانی ساڵانی چل و پاشتری بینیووە، بە حوکمی نزیکی بنەماڵەکەیان لە خەباتی سیاسی، زۆر بە ووردی باسی ئەو ڕووداوانەی کردووە. بۆ نموونە چۆنێتی دروستبوونی " پارتی دیموکرات، خۆپیشاندانەکانی بەردەرکی سەرا، خۆپیشاندانە گەورەکانی ساڵی 1956 بۆ بەرگریکردن لە میسر، شۆرشی تەمووزی ساڵی 58، هاتنەوەی مەلا مستەفای بارزان لە یەکێتی سۆڤێتەوە بۆ عێراق، دەرکردنی رۆژنامەی خەبات و چالاکی پارتی لەپاش شۆرشی 58، کودەتاکەی ساڵی 1963، شۆرشی ئەیلوول،خەباتی پێشمەرگایەتی."\nهەموو ئەمانە بەر تیشکی قەڵەمی نووسەر کەوتوون، ئەویش بەپێی ئاگاداری و بەشداری خۆی، ئەو رووداوە گرینگانەی نووسیوەتەوە. لێ ئەوەی بەلای منەوە گرینگ بوو، مەسەلەی شۆرشی ئەیلوول و چۆنێتی سەرهەڵدانی، پاشان مامەڵەی عەبدولکەریم قاسم لەگەڵ کورد. بۆ یەکەمجار زانیم کە مامۆستا برایم ئەحمەد ناوی " پێشمەرگە" بۆ چەکدارانی کورد داناوە،"لاپەڕە182،" کەبەراستی ئەمەش یەکێکە لە داهێنانە ئەدەبی و زمانەوانییە جوانەکانی ئەم کەڵە نووسەرە.\nدوو ڕووداو بەلامەوە زۆر سەیربوون، یەکەمیان چۆنێتی بەشداربوونی کورد، لە خۆپیشاندانە گەورەکانی عێراق بۆ پشتگیری میسر لە ساڵی 1956. لەو ساڵەدا ناسر نۆکەندی سوێسی خۆماڵیکرد، هەرئەمەش وایکرد کە " فەرەنسا و بەریتانیا و ئیسرائیل" پەلاماری ناسر و ڕژێمەکەی بددەن. مەسەلەکە زیاتر پەیوەندی بە بەرژەوەندی نیشتمانی میسرەوە بووە و هیچ پەیوەندیشی بە گەلی کوردەوە نەبووە، پاشان ناسر ڕابەری " نەتەوەپەرستی عەرەب" بووە، کەچی بزووتنەوەی سیاسی کورد، خۆپیشاندانی بۆ پشتگیری لە رابەری ناسیۆنالیزمی عەرەب کردووە.!\nڕووداوێکی تر کەبەلامەوە گرینگ بوو، کودەتاکەی شوباگی 1963 بەدەستی بەعسیەکان. سەرەتا بزووتنەوەی کورد بە سەرۆکایەتی پارتی، خۆشحاڵی خۆیان بۆ ئەم کودەتا خوێناوییەی عێراق دەرپڕیوە. ئەمە لەکاتێکدا بەعسیە فاشسیتەکان، گەورەترین قەسابخانەیان بۆ گەلی عێراق دانا و سەرەتای قۆناغێکی خوێناوی لەم وڵاتە دەستپێدەکات. کەچی لەو کاتەدا خەڵکی لەناو شارە کوردیەکاندا بەتایبەتی لە سلێمانی، شایی و ئاهەنگیان کردووە، بەڵام هەر پاش چەند مانگێک واتە لە " حوزەیراندا" گەورەترین پەلاماری بەعس بۆسەر کوردستان دەستپێدەکات، کە بە ساڵی " مەنعە تەجولی زەعیم صدیق" دەناسرێت. نووسەر زۆر بەجوانی وەسفی ئەو ڕۆژانەی کردووە، کە ئەمەش بۆ ئێمەی نەوەی نوێ، زۆر گرینگە و ئاگاداری ئەو ڕۆژە ناخۆشانە بین. ل 193.\nمامۆ ، ژنە ئەفسانییەکە/\nلەناو مێژووی هەموو گەلێکدا ، ژنێک هەڵدەکەوێت کە رۆڵی گرینگی بەسەر نەوەکانی پاش خۆیدا دەبێت، بۆ نموونە لەناو مێژووی فەرەنسیدا " جان دارک" هەیە، کە رۆڵێکی ئێجگار مەزنی لە مێژووی فەرەسنیدا گێراوە. بەحوکمی زاڵبوونی پیاوسالاری لەناو کۆمەڵگەی ئێمەدا، زۆرکەم ڕێگە بە ژن دراوە کە توانا هزری و عەقڵی و ئەدەبییەکانی خۆی دەربخات.\nیەکێک لەو چیرۆکە گرینگانەی کەلەم بیرەوەریدا بینم، چیرۆکی " مریەم، یان مامۆ" یە. مامۆ دەکاتە خوشکی باوکی نووسەر، کە هەر بەمنداڵی رۆحێکی ئازایەتی و سەرکێشی تێدابووە. ئەم ژنە جلوبەرگی پیاوانە لەبەردەکات وەکو پیاوێکی ئازا لەناو کۆمەڵگادا دەژی. دەبێتە بەرپرسی بنەماڵەیەکی گەورەو بژێویی ژیانی بۆ خێزانێکی گەورە پەیدا دەکات، وەکو پیاوێک کرێکاری و شوانکاری دەکات. بەڕاستی چیرۆکی " مامۆ" دەکرێت زۆر کاری لەسەربکرێت، دەتوانێت وەکو فیلمێک یان ڕۆمانێکی گەورەی لەسەر بنووسرێت.\nتەکنیکی نووسین /\nئەوەی لەم بیرەوەریانەی هەستمپێکرد، کە نووسەر زیاتر تەکنیکی چیرۆکنووسینی بەکارهێناوە، هەرئەمەش وایکردووە کە زیاتر خوێنەر بۆ لای خۆی رابکێشێت. نووسەر تەکنیکی " وەسفی شیعری، ڕێکەوت، گرێ" ی بەکارهێناوە، کەئەمەش زیاتر لەکاتی چیرۆکنووسیندا بەکاردێت. بۆ نموونە زۆر بە جوانی وەسفی " هاتنیان بۆ سلێمانی دەکات"، سەرەتا نووسەر هەر باسی شاخ و داخ و ناخۆشی ڕێگاکە دەکات، خوێنەر نازانێت نووسەر بۆ کوێی دەبات، بەڵام پاشان دەڵێت ئەو شارەی کەلە کەرکووکەوە هاتن بۆی " سلێمانی " بوو.\nیان کاتێک باسی " مام جەلال" دەکات، بە گێڕوانەوەی چیرۆکێک دەستپێدەکات، دوایی پێمان دەڵێت کە ئەو کەسە " مام جەلالە" لاپەڕە 164. هەموو ئەمانەش تەکنیکی جوانن ، کتێبەکەیان لای خوێنەر ئازیز و سەرنجڕاکێشتر کردووە.\nجگە لەبەکارهێنانی وەسفی شیعری جوان ، بۆ نموونە زۆر بەجوانی وەسفی قاسم دەکات و دەڵێت : ( عەبدولکەریم قاسم وەکو هەنگی لێهات کە بە خەڵکەوە ئەدات خۆشی ئەمرێت. لاپەڕە 187)\nدیارە ئەم کتێبەش وەکو هەموو کتێبێکی تر ، لەپاڵ چەند خاڵێکی جوان و گەش، چەند خەوشێکی تێدایە، کەلێرەدا بە کورتی باسیان لێوە دەکەم./\nیەکێک لە خەوشەکانی ئەم کتێبە ئەوەیە، هیچ خاڵێک یان فاریزە یان نیشانەی پرسیار تێدا نییە، ئەمەش زۆر گرینگە ، بۆ ئەوەی جارجار " ووچانێک" بە خوێنەر بدات. بەڕاستی خاڵبەندی بۆ نووسین وەکو یاساکانی هاتووچۆ وایە بۆ شۆڤێر، گەر یاسایەکیش نەبوایە ئۆتۆمیبلەکان ڕێکبخات، ئەوا ڕۆژانە هەزاران کەس گیانیان لەدەستدەدا و کەسیش نەیدەتوانی ڕێگا بکات. ووشەش وەکو ئۆتۆمبیلەکان وایە، گەر ڕێگایەک و کۆمەڵێک نیشانە نەبێت ڕێکیان بخات، ئەوا هەمووی بەسەریکدا تێکدەچێت.\nچەند ووشەو ڕستەیەکی ناوازە/\nلە لاپەرە 105 دەڵێت : ( ئەو کاتانە خەڵک وا بەڕەڵا و زۆرزان نەبوون بەشەرم و حەیا بوون) . ووشەی " بەڕەڵا " زۆر ناشرینە، ناشکرێت نەوەی پێشوو بە پاکوبێگەرد وەسفبکەیت، نەوەی نوێش بە " بەڕەڵا و بێ حەیا" دابنێیت.\nبرایم ئەحمەد و هەمزە عەبدوڵڵا/\nدیارە نووسەر نزیکترین کەسی ئەم دوو کەسایەتییە پڕ بایەخەی مێژووی گەلەکەمان بووە، زۆر بە ووردی ئاگاداری هزر و بۆچوونی سیاسیی و تێڕوانینی هەردووکیان بووە ، بەداخەوە نووسەر بە هیچ شێوەیەک خۆی لە قەرەی ئەو " خیلافە سیاسییە" نەداوە، کە پاشتر ئەم دوو هاوڕێیە لە یەکتری جیادەکەتەوە. کە بە بڕوای زۆرکەسیش ، دەرکردنی هەمزە عەبدوڵڵا لەناو پارتی، ڕووداوێکی هەروا ئاسان نییە، چونکە کاریگەری زۆری بەسەر مێژووی گەلەکەمانەوە هەبووە. بە بڕوای من دەبوایە نووسەر باسی ئەو خیلافە سیاسییەی بکردایە، بەلایەنی کەمەوە باسی کاریگەری ئەو خیلافەی بەسەر بنەماڵەکەیەوە بکردایە.\nبەگشتی ئەم کتێبە یەکێکە لەو کتێبانەی کە زۆر گرینگە نەوی نوێ بیخوێنێتەوە، چونکە لە ڕووی مێژوویەوە زانیاری زۆری تێدایە، لە ڕووی ئەدەبیشەوە، نووسەر زۆر بە شێوازی جوان بیرەوەریەکانی نووسیوەتەوە، دەکرێت ئەم شێوازی نووسینە، کەڵكی لێوەربگیرێت. لەلایەکی تریشەوە ئەمە یەکەمینجارە کە ژنە نووسەرێکی کوردی باشووری کوردستان، بیرەوەرییەکانی خۆی بنووسێتەوە، کە تێیدا ڕۆشنایی زۆری خستۆتە سەر ڕووداوە مێژووەیەکانی ساڵانی پێشوو. هەربۆیە لێرەدا جێگەی خۆیەتی ، کە دەستخۆشیەکی گەرم لەم خانمە نووسەرە بکەین و هیوای تەمەن درێژی بۆ بخوازین.\nگەلاوێژ. بیرەوەرییە هەرگیز لەبیرنەکراوەکانی من . بەشی یەکەم . چاپخانەی ئاراس. هەولێر. 2009.


ئەرسەلان جاف: گەنج لەگوتارى سیاسى حزبەکاندا. – WTARIKURD\nئەرسەلان جاف: گەنج لەگوتارى سیاسى حزبەکاندا.\nزۆرن ئەوباسانەی دەربارەی گەنج دەنوسرێت، جارێک وەک پاڵەوانی ڕووداوەکان و، جارێک وەک داینەمۆی گۆڕانکاری و، جارێکیش وەک خاوەنی سەروەریەکانی ئێساتاو داھاتووی نیشتمان. گەنج لێپرسراو کراوە بە رامبەر بەھەموو ئەمانە و زورشتی دیکە، کە لە کاتیکدا گەنج خاوەنی ھیج کام لەمانە نیە و، بگرە لەوە زیاتریش لە مافە بنەڕتییەکانی خۆی بێبەبەش کراوە.\nگوتاری سیاسی حیزبەکان دەربارەی گەنج ھەمیشە گوتارێک بووە ئەوەندەی کاری لە سەر دەستەمۆکردنی گەنج و بەکارھێنانی بوە لە پێناو پرۆژە حیزبیەکاندا، ئەوەندە گوتاریک نەبوووە خزمەت بە قەزییەی گەنج و تواکانی بکات لە کۆمەڵگەدا. گووتارێک ئەوەندەی کاری لەسەر شکاندنی پیرۆزییەکان و، لەقاڵبدانی ڕووئیاکانی کردووە، ئەوەندە گوتارێک نەبووە بۆ دروستکردن و بنیاتنانی کەسایەتی گەنج.\nسەرجەم حیزبەکان ھەڵگری ئەم جۆرە لەگووتارەن، بەتایبەت ئەو ھێزانەی ھەتا دوێنێ دروشمی ھەرە سەرەکییان بریتی بوو لە ھێنانەپێشەوەی گەنجان بۆنێو پرۆسەی سیاسی و بەشداری پێکردنیان لەکایەکانی دەسەڵات و ناوەندی بڕیاردا. سیمایی ئەم جۆرە حیزبانە بەوە دەناسرێتەوە، کەھەمیشە گەنج و دەستەواژەی گەنج پانتاییەکی بێشوماری داگیرکردووە لەگووتارەکانیاندا.\nوێنەی گەنج لای ئەمان ھەمیشە وێنەیەکی خەیاڵی بوە بەو مانایەیی ئەوەندەی کاری لە سەر عاتیفەوسۆزی گەنج کردووە! ئەوەندە تەعبیر نەبووە لەخواست و کێشەکانی گەنج لە کۆمەڵگەکەیدا، بۆیە پێویستە گەنجان قسەی جدیان ھەبێ لەسەر ئەم بابەتە و، تا جیتر موزایەدەی سیاسی بێ ناوەڕوک و بۆش بە گوێی گەنجە ماندووەکانی نیشتماندا نەدرێت. لە کاتێکدا گەنج نە بێوستی بەم جۆرە لەگوتارەو نەدەیەوێت گوێشی لێیبێت، بەڵکو ئەوەی گەنج دەیەوێ پێش ھەمووشتێک گەڕانەوەی شکۆو ئیرادەیە بۆی تاڕێزگرتن لە توانەکانی و ئامادەکردنیان بۆ سە رکردایەتیکردنی ئایندەی نیشتمان.\nعیماد عه‌لی: كێ هۆكاری دواكه‌وتنی پێكهێنانی حكومه‌تی هه‌رێمه؟\nهاوکار کەریم: مۆتەکەی سیاسەت.


سعودیە داوای نەوتی لە عیراق كردووە؟ لەسەر داواكارییەكەی سعودیە كۆمپانیای (سۆمۆ) هاتەدەنگ – تۆڕی میدیایی خەڵک\n2019/09/19 - 3:23 PM\nكۆمپانیای بەبازاڕكردنی نەوتی عیراقی (سۆمۆ)، بەشێوەیەكی تەواوەتی ڕەتیدەكاتەوە شانشینی عەرەبی سعودیە داوای نەوتی خاوی لە عیراق كردبێت.\nحەیدەر كەعبی، بەڕێوەبەری پەیوەندییەكان و ڕاگەیاندنی كۆمپانیای (سۆمۆ) لە لێدوانێكیدا بۆ میدیاكان ڕایگەیاند”كۆمپانیای بەبازاڕكردنی نەوت (سۆمۆ)، بە تەواوەتی ڕەتیدەكاتەوە شانشینی عەرەبی سعودیە داوای نەوتی خاوی لە عیراق كردبێت”.\nپێشتر ماڵپەڕی (وۆڵ ستریت جۆرناڵ) بڵاویكردبووەوە كە شانشینی عەرەبی سعودیە داوای 20 ملیۆن بەرمیل نەوتی خاوى لە كۆمپانیای بەبازاڕكردنی نەوتی عیراقی (سۆمۆ) كردووە، بۆ خستنەوەگەڕی پاڵاوگەكانی.\nبەپێی ڕاپۆرتە ڕۆژنامەوانییەكان، ئەو هێرشانەی كرانە سەر دوو دامەزراوەی سەر بە كۆمپانیای (ئارامكۆ)ی سعودیە لە شەممەی ڕابردوودا، زیانی زۆرییان گەیاندووە بە ئابوری سعودیە، دوای ئەوەی نێوجەرگەی پیشەسازی نەوتی لەڕێی گەورەترین كۆمپانیای پالاوتنی نەوت لە جیهاندا كردە ئامانج.


گۆران (ناوچە) - ویکیپیدیا، ئینسایکڵۆپیدیای ئازاد\nئەم وتارە سەبارەت بە ناوچەی گۆران نووسراوە. بۆ بینینی وتارە هاوشێوەکان بڕوانە گۆران (ڕوونکردنەوە).\nگۆران ناوی ناوچەیەکە لە کوردستان کە بە زاراوەی گۆرانی قسە دەکەن. واتا گۆران بەو کوردانە دﻩڵێن کە لە دﻩوری کرماشان و سنە و ھەمەدانا ئەژین.\nمێژووی وشەی گۆران[دەستکاری]\nھێندێک لە مێژوونووسەکان لایان وایە چەند ھۆزێک کە لە پێشوودا بە زمانی پەھلەویی کۆنیان قسە دﻩکرد، لە سۆنگەی کۆچ و بارﻩوﻩ ھاتوونەتە ناو کوردان و کوردی فێربوون و زمانەکەی پێشووی خۆیان وﻩلاناوﻩ و کوردﻩکان بە مزگێنیەوﻩ گوتوویانە: "ئەوا گۆڕان" واتا لەسای زمان گۆڕانەوﻩ بوونەتە کورد. دﻩستەیەکیش ئەم بڕوایە ناسەلمێنن، دﻩڵێن: "کورد لە پێشدا ھەمووی کۆچەر و ڕﻩوﻩند بووگن و زۆر لە شوێنێکا بەند نەبوون. ھێندێک لەوان ئەقلیان بڕیی، لە ژیانی کۆچەرایەتی دﻩس ھەڵگرن و جووت و گا و دێ نشینی بەسەربەرن؛ ئاوایی و گوندیان ئاواکرد و لە کۆچەران جیابوونەوﻩ و کۆچەرﻩکان گوتیان: "گۆڕان"؛ واتا وﻩکو خۆیان نەمان".\nجەمیل ڕۆژبەیانی بەجۆرێکی تر بۆی چووﻩ؛ ئەم فەرموویە: "زۆر وێ دﻩچێ ناوی گۆران لە وشەی گۆڕﻩوﻩ ھاتبێ کە گۆڕ لە زمانی کوردیدا، بە کەرﻩ کێوی، بە مەیدان، بە دﻩشت، بە قەور ئەوترێ؛ ئەبێ ئەم ھۆزﻩ کوردانە لەناو دﻩشتایی دا ژیابن؛ یان لە کاتی مەیدانداری زۆر ئازابن؛ یان لە ڕاوا زۆریان کەرﻩکێوی دﻩگر ؛ خاکی کوردستانەکەشیان دﻩکردﻩ گۆڕی دوژمنان".\nبەڵام بە بڕوای ھەژار : ھیچ یەک لەو چەند بۆ چوونانە نەگەیشتوونە ئاماک و نیشانەیان نەپێکاوﻩ. ئەو لای وایە ئەم گۆرانیش وﻩکو کورماژ سەرﻩتای لە ئایین بەندﻩ؛ وﻩک دﻩزانین ئیسلام پەیڕﻩوانی زﻩردﻩشت بە ئاگرپەرست ناودﻩبا و لە فارسیشدا گەبر ئێژن؛ ھەروﻩک کوردﻩکانی خۆشمان دﻩڵێن: گاور. کەوابێ گۆران، گاورانە؛ واتا ئاگر پەرستەکان. ئەوﻩندﻩشمان لەبیرنەچێ کە گۆران چەندین سەدﻩ مان، ھەتا موسوڵمان کراون. دﻩگێڕنەوﻩ کە مەلایەکی مەردۆخی کە ھەر بە چاوێک دیتوویە، چۆتە ناو ھەورامانیان و فێرﻩ ئیسلامەتیی کردوون و قورعانێکیشی بۆ بردوون کە لە جیاتی ماریفەتووپیرشالیار، قورئان بخوێنن. ڕۆژێک لە مزگەوتی دێدا یەکێ لە یەکێ دﻩپرسێ: "بیستوومە قورعان قەدیمە؛ لە ماریفەتووپیرشالیاریش قەدیم ترﻩ؟". کاورا لە جواویا ئەخەنێ و ئەڵێ: "قرون دویکە مەلا ڕﻩحیمەکۆرﻩ بۆی ھێناین؛ ماریفەتووپیرشالیاری ھەزار ساڵ زیاترﻩ ھەیە".\nپەیوەندی نێوان گۆران و گەورک[دەستکاری]\nھۆزێک لە مەڵبەندی موکری لە نزیک سەردﻩشت نیشتەجێن، گەورکیان پێ دﻩڵێن؛ ئاخۆ ئەم دوو ناوﻩ خزمن؟ ئەگەر خزمن ئەم ھەموو دﻩشت و کێوانە بۆچی کەوتۆتە نێوانیان؟ پرسێکە وﻩرامی دﻩوێ.\nھەژار، "مێژووی ئەردەڵان"\nوەرگیراو لە «https://ckb.wikipedia.org/w/index.php?title=گۆران_(ناوچە)&oldid=568733»\nئەم پەڕەیە دواجار لە ١٠:٤٩ی ٥ی نیسانی ٢٠١٨ نوێ کراوەتەوە.


مەلا بەختیار: دیسان دەیڵێم یەکێتی هێز تەسلیم ناکات\nبەرپرسی دەستەی كارگێری مەكتەبی سیاسی یەكێتی، لە وەڵامی ئەو ڕەخنانەی ڕوبەڕی کرایەو دەڵێت "دیسان دەیڵێم یەكێتی بەبێ پرۆژەی نیشتمانی و دەستوری كوردستان، هێز تەسلیم ناكات رێگەش نادات چەكی بكەن".\nدوای ئەو ڕەخنانەی كە بەهۆی چاوپێكەوتنێكی رۆژنامەوانیەوە ڕووبەڕووی بونەوە، كاتێك وتی "ئەگەر یەك كورسی یان 100 كورسی بێنین، هەر یەكێتی نیشتمانیی كوردستانین، ئێمە قبوڵ ناكەین كەس چەكمان بكات، ئێمە چەكمان هەیەو كەس ناتوانێت چەكمان بكات".\nمەلا بەختیار، ئەمڕۆ لەنوسینێكدا لەپەیجەكەی خۆی لە تۆڕی كۆمەڵایەتی فەیسبوك، بەناونیشانی "هاوسەنگیی هێزو ئازادی‌و دژایەتی تاوان" سوربونی خۆی لەسەر قسەكەی دوپاتدەكاتەوە‌و دەڵێت "من تێدەگەم، یەكخستن‌و یەكنەخستنی هێزەكان، بەپێی بەرنامەو مەرام، بۆ بەمشێوەیەی ئێستا دەشێوێندرێت.. دیسان دەیڵێم: یەكێتی بەبێ پرۆژەی نیشتمانی‌و دەستوری كوردستان، هێز تەسلیم ناكات. رێگەش نادات چەكی بكەن. بەڵام ئەنجامی هەڵبژاردن قبوڵدەكات".\nوتی"لەم رۆژانەدا هەڤاڵێكمان لە تەلەفزیۆنەوە كۆمەڵێك قسەی كرد كە قسەكان دوورن لە پەیڕەوی ناوخۆی یەكێتی نیشتمانی كوردستانەوە".کە مەبەست لێی مەلا بەختیاربوو.\nسەنگاوی وتیشی "سەدام خاوەنی هێز و سوپا و چەکی قورس بوو بەڵام چونکە خەڵکی لەگەڵ نەبوو ڕووخا".\nئه‌م بابه‌ته 5040 جار خوێنراوه‌ته‌وه


لە پاش کوشتنی ڕێبەرێکی جیهادی ئسیلامی نزیکەی 50 موشک لە کەرتی غەززەوە هەڵدەدرێتە نێو شارەکانی ئیسرائیل\nئیسرائیل سەرکردەیەکی باڵای گروپی چەکداری جیهادی ئیسلامی فەلەستینی ڕۆژی سێشەممە لە هێرشێکی دەگمەندا لە کەرتی غەززە کوشت. ئەو گروپە فەلەستینییەی کە ئێران پشتیوانی لێدەکات پشتڕاستی کردەوە کە باها ئەبو ئەلعەتا، سەرکردەی باڵای گروپەکەیان لە باکوری کەرتی غەززە، کوژراوە.\nوەزارەتی تەندروستیش لە کەرتی غەززە ڕایگەیاند پیاوێک و ژنێک لەو تەقینەوەیە کوژراون و دوو کەسی تریش بریندار بوون.\nملیتانەکانی غەززەش بە هەڵدانی موشەک بۆ شارەکانی ئیسرائیل لە ناویاندا تەل ئەڤیڤیش وەڵامی ئەو هێرشەیان داوەتەوە.\nئیفخای ئەدەرعی گوتەبێژی لەشکری ئیسرائیلی لە تۆڕی کۆمەڵایەتی تویتەری نوسیویەتی لە بەرەبەیانی ئەمڕۆوە نزیکەی 50 ڕۆکێت بەدی کراوە کە لە کەرتی غەززەوە بەرەو ئیسلائیل هەڵدراون. سیستمی بەرگری پۆلاینی ئیسرائیل توانیویەتی نزیکەی 20 لەو ڕۆکێتانە تێک بشکێنیت.\nئیسرائیل هەروەها ماڵی کاربەدەستێکی جیهادی ئیسلامی لە دیمەشقی سوریاش کردە ئامانج و تیایدا دوو کەس کوژران لە ناویاندا یەکێک لە کوڕەکانیشی. ئیسرایل لەم بارەیەوە هیچ لێدوانێکی نەداوە.\nدەزگاکانی ڕاگەیاندنی سوریا لەم بارەیەوە ڕایانگەیاندووە لە هێرشەکەی ئیسرائیلدا بۆ سەر دیمەسق چەند موشەکێک بەکارهاتووە کە یەکێکیان لە ناوچەی دارایا خرایە خوارەوە. لە شوێنی ڕووداوەکەشەوە پەیامنێرێکی ئاژانسی ڕۆیتەرز دەڵێت نهۆمی سەرەوەی باڵەخانەیەکی دوو نهۆمی بە تەواوەتی ڕووخاوە. دراوسێیەکی ئەو باڵەخانەیەش بە ڕۆیتەرزی گوتووە کاتژمێر چواری بەیانی بە دەنگی سێ تەقینەوەی گەورە خەبەری بۆتەوە.\nڕێبەری جیهادی ئیسلامی خالد ئەل باتش لە میانەی مەڕاسیمی بەخاکسپاردنی ئەبو ئەلعەتا گوتی " ئیسرائیل دوو هێرشی لە ناو سوریا و لە ناو غەززە ئەنجام داوە لە ڕاگەیاندنی شەڕدا."\nکاربەدەستانی ئیسرائیل ئەل عەتایان وەکو بۆمبێک ناودێری کردووە کە بەرپرسیار بووە لە زنجیرەیەک هێرشی ڕۆکێت، فڕۆکەی بێفڕۆکەوان و سێرەگر بۆ ناو ئیسرائیل و گومان دەکرا پلانی زیاتری هەبێت.\nسەرۆک وەزیری ئیسرائیل بنیامین ناتانیاهۆ گوتی ئەو شەڕەی کە کەلەگەڵ گروپی توندڕەوی فەلەستینی جیهادی ئیسلامی لە پاش کوشتنی ڕێبەرەکەیانەوە بەرپا بووە دەشێ درێژە بکێشێت. ئەو گوتیشی " ئیسرائیل ناخوازێت ڕەوشەکە ئاڵۆز بێت بەڵام ئەوەی پێویست بێت دەیکەین بۆ بەرگری کردن لە خۆمان."\nسەبارەت بەبابەتی کوشکتنی ئەبو ئەلعەتاش گوتی نزیکەی 10 ڕۆژ لەمەو بەر بڕیار لەسەر ئەو کوشتنە درابوو. سەرۆکی ئاسایشی گشتی و سەرۆکی ئەرکانی لەشکری ئیسرائیل پێشنیازی کوشتنی ئەو ڕێبەری جیهادی ئیسرامیان کردووە چونکە خەریکی ڕێکخستنی کردارێک بووە دژ بە ئیسرائیل.


خەڵکی بە شەرەفی کوردستانی داگیرکراو\nخەڵکی دەربەندیخانی ئازیز\nماڵپەڕی دەربەندیخان لە ڕۆژی یەکی نەورۆزی 2713 دەستبەکار دەبێت لە ڕیزی ڕاگەیاندنی کوردیدا. ماڵپەڕی دەربەندیخان ماڵپەڕێکی ئازادو سەربەخۆو بێلایەنە، ڕاستیەکان دەگەیەنێتە خوێنەرانی، لە خزمەتی خەلکی کوردستاندا دەبێت، لایەنگرو هەڵگری ئاڵای هیچ پارت ولایەن ودەزگاو دەسەڵات وئۆپۆزیسیۆنێک نیە. دەربەندیخان نێت سانسۆر ناخاتە هیچ بابەتێک کە دوور بێت لە جنێودان وشکاندنی کەسایەتیەکان، ماڵپەڕی دەربەندیخان کەسانی ئازادیخاوز کاری تێدا دەکەن وە ئازادن لە بڵاوکردنەوەی بابەتەکانیان. ماڵپەڕی دەربەندیخان بەرپرسیاریتی ناوەڕۆکی بابەتەکان ناگرێتە ئەستۆی.\nدەربەندیخان بەرپرسیارە لە پاراستنی سەرچاوەی خاوەنی زانیاریەکانی.\nدەربەندیخان دژی گەندەڵی ودەسەڵاتی حیزب وتاکەس ودزو خۆفرۆشان دەبێت وهەموو زانیاریەکی دروست دەربارەیان بڵاودەکاتەوەو ڕیسوایان دەکات و وە هاوکارو پشتگیرانیشیان ڕیسوا دەکات.\nماڵپەڕی دەربەندیخان چاونەترسانە هەموو بابەتەکا بڵاو دەکاتەوە کە دوورن لە شکاندنی کەسایەتییەکان بە ئەنقەست.\nماڵپەڕی دەربەندیخان نێت لە چوارچێوەی یاسای بڵاوکراوەکانی ئەوروپا وئەڵمانیا کاردەکات.\nدامان لە هەموو نوسەرو ڕۆژنامەوان دەکەین بابەتمان بۆ بنێرن، ئەگەر وێنەو ڤیدیۆی گەندەڵ ودزو هەلخوازان هەبێت وە ئەگەر بە کامیرای نهێنی یان شارەوە گیرابن لە دام ودەزگاو بارەگاکان بۆمانی بنێرن بوێرانە بڵاوی دەکەینەوە، ئەو بابەتانەی کە لە کوردستان ودەرەوەی کوردستان ناتوانن بە هۆی سانسۆرەوە بڵاوی بکەنەوە بینێرن بۆ دەربەندیخان نێت بۆتانی بڵاودەکاتەوە، کە دەبێت مەرجی داب ونەریت ڕۆژنامەوانی تێداپارێزراو بێت.


پرۆگرامی جیهانی کۆڤاکس بۆ لێدانی ڤاکسین لە پلەی جیهانی دا سەرنەکەوتووە\nرۆژنامەی فاینەنشل راپۆرت دەکات کە پرۆگرامی کۆڤاکس، واتا دامەزراندنی هاوکاری جیهانی کە مسوگەری بکەن وڵاتانی هەژار دەستیان بە ڤاکسێنی کۆڤید ١٩ رابگات، بە شێوەیکی بەربڵاو سەرکەوتوو نەبووە.\nوەک رۆژنامەکە راپۆرتی کرد، وڵاتانی دەوڵەمەند لە بەراورد لە گەڵ وڵاتانی هەژاربۆ هەر کەسێک ١٦ جار زیاتریان ڤاکسنی کۆڤید ١٩ وەرگرتوە کە پشتیان بە پرۆگرامی کۆڤاکس بەستوە و لە لایەن رێکخراوی تەندروستی جیهانییەوە پشتیوانی لێدەکرێت.\nملیۆنها کەس لە وڵاتانی هەرە هەژاری جیهان هێشتا یەکەم ڤاکسنیان لێنەدراوە، لە دەمێکدا خەڵک لە وڵاتانی هەرە دەوڵەمەند دا ڤاکسنی بە هێزکەریشیان بۆ دابین کراوە دوای ئەوەی ڤاکسێنەکانی سەرەتاییان لێدراوە.\nبەرێوەبەری گشتی رێکخراوی تەندروستی جیهانی هەینی گوتی ٨٢ وڵات لە مەترسی ئەوە دان کە هێشتا نەگەیشتبنە ئەو ئامانجەی رێکخراوەکە دیاری کردووە واتا هەتا کۆتایی ئەمساڵ پێویستە ٤٠ لە سەدی دانیشتوانی هەروڵاتێک ڤاکسنی دژە کۆڤید ١٩ی لێدرابێت.\nزوویەکی ئەم مانگە، بریتانیا راپۆرتی کرد کە لە وەتا مانگی ٣ی ساڵەوە زۆرترین ژمارەیان بە هۆی کۆڤید ١٩ گیانی لە دەستداوە. راوێژکارێکی حکومەتی شەمە لە وتووێژی لە گەڵ تەلەڤزیۆنی بی بی سی گوتی کە خەڵک نابێت چاوەڕوانی دەستور و رێنماییەکانی حکومەت ببن بۆ ئەوەی دەست بە ئەو کردارانە بکەن کە پێشی گوازاتنەوەی ڤایرووسی کۆرۆنا بگرێت.\nمەرگی بە هۆی پەتای کورۆنا رۆژانە لە روسیا بۆ ماوەی چەندین حەوتوان هەروا زیادی کردووە و هێزی تایبەتی نیشتمانی ولات سەبارەت بە کۆڤید ١٩ گوتی تەنیا یەک لە سێ بەشی دانیشتوانی ١٤٦ ملیون کەس ڤاکسێنیان لێدراوە.\nناوەندی لێکۆڵینەوەکانی جان هاپکینز سەبارەت بە پەتای کورۆنا یەکشەمە راپۆرتی کرد کە لە رادەی جیهانی دا ٢٤٣ ملیون و ٣ سەد هەزار کەیسی کۆڤید ١٩ هەیە و نزیکەی ٥ ملیۆن کەسیش پێ مردوون.


شەڕ و پێکدادان لە نێوان هەیئەتی یەکیەتیی تەعاونی و دووکاندارانی زێوەدا هاتە ئاراوە\n15:18 - 18 بانەمەڕ 2719\nئاژانسی کوردپا: شەڕ لە نێوان هەیئەتی یەکیەتیی تەعاونی لەگەڵ دووکاندارانی شارەکی زێوەی مەرگەوەڕدا هاتە ئاراوە و بە ناچاری بازاڕەکەیان بە جێهێشت.\nبەپێی ڕاپۆرتی گەیشتوو بە ئاژانسی هەواڵدەریی کوردپا، ڕۆژی سێشەممە، ١٧ی بانەمەڕ، یەکیەتیی تەعاونی لەگەڵ دێهیاری شارەکی زێوە و هێزە ئینتزامییەکان، هێرشیان کردە سەر دووکاندارانی ئەو شارەکە و شەڕ و پێکدادانان لە نێوانیاندا ڕووی دا.\nبە وتەی سەرچاوەیەکی ئاگادار، هەیئەتی یەکیەتیی تەعاونی ، لە هەوڵدابوون کە بازاڕییان ناچار بە دانانی پلاکارتی یەکیتیی تەعاونی بکەن، کە لەگەڵ ناڕەزایەتیی دووکانداران، بەرەڕوو بوونەوە.\nئەو سەرچاوەیە دەڵێت: پاش شەڕ و پێکدادانی هەیئەتی یەکیتیی تەعاونی لەگەڵ بازاڕییانی شارەکی زێوە، بازاڕییان ماوەی چەند کاتژمێرێک لە پێش دەرگای هێزە ئینتزامییەکانی زێوەدا، کۆ بوونەوە.\nناوەندە پەیوەندییەدارەکانی حکوومەت، ٤٠٠ دووکانداریان، لە شارەکی زێوەی ناوچەی مەرگەوەڕ، خستووەتە ژێر گوشارەوە، هەتا دووکانەکانیان ڕادەستی ئەوان بکەن.\nزیاتر لە ٢٠ ساڵە کە دانیشتووانی شارەکی زێوە، لەو بازاڕەدا کار دەکەن و ماوەیەکە شیرکەتێک بە ناوی \_"یەکیەتیی تەعاونیی هاکە\_" دامەرزاوە کە ئەو یەکیەتییە خانەنشینکراوانی هێزە چەکدارەکان و باقی ڕێکخراوەکانی حکوومەتی لەخۆوە دەگرێت.\nناوەندە حکوومەتییەکان لە ڕێگای هێزە ئینتزامییەکانەوە و بە دروستکردنی دۆسیەی ساختە، بازاڕییانی شارەکی زێوەیان خستووەتە ژێرگوشارەوە، هەتا دووکانەکانیان ڕادەستی ئەوان بکەن.


زۆرترین ئەو بابەتانەی لەسەر ئاستی جیهان لە ساڵی 2018 لە گووگڵ گەڕانیان بۆ کراوە – کەی ئای تی ئێن\nزۆرترین ئەو بابەتانەی لەسەر ئاستی جیهان لە ساڵی 2018 لە گووگڵ گەڕانیان بۆ کراوە\nهەر یەکێک لە ئێمە گرنگی پێدانی تایبەتی هەیە بە بابەتێکی دیاریکراو لە ژیانیدا جا ئەم بابەتانە بابەتی ڕۆشنبیری گشتی بن یان وەرزشێکی تایبەت بێت یان ئەو فیلمانەی کە دەمانەوێت سەیریان بکەین تا ئەو بابەتانەی کە پەیوەستن بە خۆشویستنی کەسایەتیەکی سیاسی یان هونەری و … هتد. بەم بۆنەیەوە بۆ لیستی ئەو بابەتانەی گەڕانیان بۆ کراوە بۆ ئەمساڵ بابەتی جیاواز دەبینرێن و بێگومانیش زۆرترین گەڕان بۆ جامی جیهانی ٢٠١٨ بووە و هەندێک بابەتی تریش سەرەوەی لیستە جیاجیاکانیان گرتووە.\nسەبارەت بە کەسایەتییەکان، خانمە ئەکتەر Meghan Markle سەرەوەی لیستی کەسایەتییەکانی گرتووە بە هۆی ڕووداوی بوونە هاوسەری شازادە هاری و بۆ ماوەیەکی درێژ میدیاکان لەسەر ئەو بابەتە بە بەردەوامی قسە و باسیان لەسەر ئەنجامدا. ئەمە لە کاتێکدا Sylvester Stallone بووەتە یەکەم ئەکتەر لە لیستی ئەکتەرەکان کە زۆرترین گەڕانی بۆ کراوە.\nلە وەرزشوانان، یاریزانی باسکە Tristan Thompson یەکەمی لیستەکەی گرتووە و دووەمی ڕیزبەندیەکەش ئەلێکس سانچێزی یاریزانی تشیلی و یانەی مانچستەر یونایتد گرتوویەتی و سێیەمیش بە دەست یارزانی هۆکی لیندسی ڤۆنەوەیە.\nدەربارەی ئەو فیلمانەی زۆرترین گەڕانیان بۆ کراوە، ئەوە Black Panther وDeadpool 2 وVenom پلەکانی یەکەم و دووەم و سێیەمیان گرتووە یەک بە دوای یەکدا. ئەمانە و بوونی لیستی میوزیک ژەن و باندەکانی میوزیکیش لەلایەن گووگڵەوە بڵاوکراونەتەوە کە دەتوانن لەم پەڕەیە بە وردتر ڕێزبەندییەکە بخوێننەوە.\nتاگەکان google Search Trends


سەگەکانی (رۆژی خۆشەویتستیی)!\nلە شەوی فالانتاینس لە نەخۆشخانەی فریاکەوتن زەنگیان بۆ لێدام گوتیان : نەخۆشێک لێرەیە داوای تۆ دەکات و دەبێت بەزووترین کات بێیت بۆ دیداری!\nبێگومان یەکسەر زانیم ئەوە دەنکەکەمە لە رۆژی خۆشەویستیی بەتەنیا بووە زەختی دابەزیوە . هەرچەندە دودل بووم لە چوونم بۆ نەخۆشخانە ، لێ سەگێکی بە وەفا بووم ناچار بە ڕێکەوتم.\nتەنیا کەسێک بانگی کردبم سەگ ئەوە دەنکەکەم بوو ، لەو باوەڕەم ئەگەر دایک و باوکم پێمیان بگوتایە سەگ قەبولم نەدەکرد ، هەرچەند دەزانم ئەوان دلیان نایە بە کۆرپەی خۆیان بلێن سەگ.\nدەنکەکەم بۆی ڕووندەکردمەوە کە بۆ نازناوی سەگی لێناوم . دەیگوت : تۆ توخمی سەگت تێدایە بە وەفایت ، چەندین جار لێت تووڕە دەبم تەحمولم دەکەیت.\nجار هەبووە بە ساڵ خۆم لێت شاردووەتەوە هیچ تووڕە نەبوویتە ، هەر کە منت بینیوە گەشاویتەتەوە . کاتێ من قسە دەکەم تۆ گوێ دەگریت لەگەل نەخمی وشەکانم بە چاوەکانت وەلامم دەدەیتەوە . کاتێ دەست بەسەرتا دەهێنم وەک سەگێک دەنووزێتەوە.\nدەنکەکەم ڕاستی دەکرد لەو ڕۆژەوەی خۆشمویستووە وەک سەگ بەدوای کەوتووم . ئەوەتا ئێستا بەڕیگاوەم وەک سەگێکی بەوەفا دەبێت بچم فریای بکەوم.\nسەگ شتێکی سەیرە ئەگەر خاوەنەکەی پیاو خراپش بێت ئەم هەر بە وەفا دەبێت . کابرایەکی خەدار دەتوانێ بڕێک سەگ ڕاگرێ و پاسەوانی بکەن.\nخۆشەویستەکەی منیش خەدار بوو ، جار هەبوو لەبرسا دەیکوشتم و بۆ پارچەیەک ئێسقان بەدەستی ئەو شێت و هاردەبووم ناچار لەبەردەمی هاتوو چۆ بکەم تا بەزەیی پێما بێتەوە ئاوڕێکم لێباتەوە . کە پارچە ئێسقانەکەی بۆ فڕیدەدام سەرەتا دەملێسییەوە پاشان بۆ سوپاس کردنی و دەڕبڕینی خۆشەویستی هەلدەگژام بە سەر دەست و پێی تا تێر دەبووم لە ماچ کردنی . پاشان لە ناو کۆشی درێژدەبووم ئەویش دەستی بەسەرما دەهێنا و قسەی بۆ دەکردم منیش سەرم بۆ دەلەقاند.\nتا خەومان لێدەکەوت ئەو هەر قسەی دەکرد منیش بۆنی لەشیم دەکرد . ئنجا دەیگوت : هەستە سەگە بچکۆلانەکەم دەزانم تێر نابیت لە بۆنکردنم.\nڕەگی سەگم تیا بوو ، یارم بێبەزەیی بوو جار هەبوو ئەوەندە بیرم دەکرد کەچی ئەو تەقەی سەری دەهات یان ماوەیەک بەدڵ و بەگیان لەگەل کەسێکی تر دەڕۆیشت بۆ گەشت وگوزار و ون دەبوو ، هەر کە دەگەڕایەوە لام کلکم بادەدا و هەلبەز هەلبەز بەدەوری دەسوڕامەوە ، ئەویش باوەشی بۆدەکردمەوە بەسەرهاتی گەشتەکەی بۆ دەگێڕامەوە .\nڕۆژێکیان لەخۆم تووڕەبووم و بڕیارمدا توخمی سەگیم فڕیدەم و وەک ئادەمیزاد بژیم ، لەم یارە خەدارە دوور کەومەوە ، چونکە لەو ڕۆژەوەی خۆشمویستووە بەدوای کەوتووم بوومەتە کۆیلەی و بەئارەزووی خۆی یاریم پێدەکات.\nئەوەتا لە ڕۆژی خۆشەویستیی نەیتوانیوە بە تەنیا بێت و نەخۆش کەوتووە .\nگەیشتمە ئۆفیسی نەخۆشخانەکە لە هەوالی یارم پرسی ، گوتیان : بە تاکسی گەڕاوەتەوە ماڵ.\nکەمێک پەست بووم بەلام چیبکەم ناچار بەرەو مالی یار چووم . لە ڕێگا سوپێکی گەنمە کوتاوم بۆی کڕی کاتێ گەیشتمە مالی بینیم لەسەر قەنەفەکەی راکشاوە و بڕێک حەبی لەدیار سەری داناوە.\nبە بێدەنگی سوپەکەی دەستم لەسەر سینیەک داناو لەدیار سەری دانشتم ، بێ ئەوەی هیچی لێبپرسم لەسەرخۆ بە کەوچک سوپەکەم خستە دەمی . پاش ئەوەی تەواو تێربوو ، ئنجا قاپە سوپەکەم خستە باوەشم و هێواش هێواش چووڕم کرد.\nقاپەکە تەنیا تەڕایی سوپەکەی تیامابوو لەتێ نانم هێنا و پیا لێسامەوە، سەیرێکی یارم کرد دەستێکی بەسەرمدا هێنا و خەندە لەسەر لێوەکانی شکۆفەی دەکرد.\nمنیش نووزامەوە و خۆمکرد بە باوەشیا!


ئێران خاوەنی پلەی یەکەمی شارەکانی پیشەسازی دەستییە لە سەر ئاستی جیهان - جام کوردی\nلە رۆژژمێری ئێستادا کە ڕەنگە کەمتر سرنجمان دابێت 10 ی حوزەیران واتە 21 ی جۆزەردان تایبەتە بە ڕۆژی جیهانی پیشەسازی دەستی. ڕۆژێک کە لە ڕاستیدا گرنگیدانە بە هونەر و چالاکی ئەو کەسانەی بە دەستەکانیان ئاسەوراێکی کەم وێنە دەخوڵقێنن، ئەوانەی کە ئەرکێکی نیشتمانی لە ئەستۆی خۆیان دەزانن و ئەو هونەرەیان لە جیلێکەوە بۆ جیلێکی دیکە دەگوازنەوە، تەنیا بە هیوای ئەوەی کە بمێنێتەوە و بەردەوام بێت.\nبە پێی ڕاپۆرتی جام کوردی، مرۆڤەکان دەرفەتی ناسینەوە و بەسەرکردنەوەی سەرجەم هۆز و کەلتورەکانی جیهانیان نییە بەڵام ڕۆحی ئەوان هەموو کات بەدواداچوونی خۆی دەکات و دەیەوێت باشتر و زیاتر بزانێت. دیتنی بەرهەمەکانی پیشەسازی دەستی دەتوانێت یەکێک لە باشترین ڕێگاکانی تێگەیشتن لە ژیان و کەلتوری جیاجیای خەڵک لە جیهان بێت.\nپاش سەڕی جیهانی دووەم وڵاتانی جیهان تێڕوانینێکی تایبەتیان لە سەر پیشەسازی دەستی هەبوو و یەکەم کۆنفرانسی نێودەوڵەتیش لە 10 ی حوزەیرانی ساڵی 1964 لە شاری نیۆیۆرک بەڕێوەچوو. لەو کۆنفرانسەدا کۆمەڵە مامۆستایەکی زانکۆ، هونەرمەندان، پیشەگەران و ... لە 40 وڵاتی جیهانەوە بەشدارییان کرد. لە کۆتایی کۆنفرانسەکەشدا ئەنجومەنی جیهانیی پیشەسازی دەستی لە ژێر چاودێری ڕێکخراوی یۆنسکۆ پێکهێنرا و لەو ڕۆژەوە بووە ڕۆژی جیهانی پیشەسازی دەستی.\nهونەری پیشەسازی دەستی لە سەدەی 19 ی زائینی لە ئەورووپا، ئەمریکای باکور و ئۆسترالیا بە ئامانجی چاکسازی لە بزوتنەوە کۆمەڵایەتییەکان دەستیپێکرد.\nپیشەسازی دەستی بەدەر لە جوانییەکانی خۆی، بە سەرچاوەیەکی گەشتیاری هەژمار دەکرێت. لە ئێران مێژووی ئەم هونەرە دەستییە هێندەی مێژوو و شارستانیەتی ئەم وڵاتەیە و هەر نەخش و وێنەیەکی تایبەتە بە قۆناغێک لەم مێژووە دەوڵەمەندە. ئێران لە بواری پیشەسازی دەستی خاوەنی جۆربەجۆرییە و ژمارەیەکی زۆر لە شارەکانی ئەم وڵاتە لە بواری پیشەسازی دەستیدا چالاکی تایبەتیان هەیە، ئەمەش وایکردووە کە ئێران یەکەم وڵات بە زیاترین شاری تۆمارکراوی جیهانی لە ڕووی پیشەسازی دەستییەوە بێت.\n4 شاری ئێران بەم دواییانە لە لایەن ئەنجومەنی جیهانی پیشەسازی دەستی لە ڕیزی شار و گوندەکانی خاوەنی پیشەسازی دەستی زیاد کراون. شیراز، زەنجان، هەمەدان وەک سێ شار و گوندی قاسم ئاواش لەو ڕیزەدا ناویان هاتووە. تا ئێستا 48 شار و گوند لە جیهاندا کەوتوونەتە ئەو ڕیزبەندییە کە 40 شار و گوندی لە ئاسیا و ئۆقانوسیەدان و 14 شار و گوندیشی لە ئێرانە. لەو 8 شار و گوندەکەش 2 ی لە ئەورووپا و 6 ی دیکەی لە ئەمریکای لاتینە.\nلە گەڵ ژمارەیەک لە شار و گوندەکانی خاوەن پیشەسازی دەستی لە ئێران ئاشنا بین:\nشارێک کە بە هۆی زۆربوونی ژمارە و جۆری پیشەسازی دەستییەکانەوە بە لانکەی پیشەسازی دەستی ئێران ناسراوە. گەشتیارێکی زۆر بەم هۆیەوە سەردانی ئەسفەهان دەکات و زۆر بە دەگمەن کەسیک یان گەشتیارێک دەبینرێت کە بە دەستی خاڵی لەو شارە بگەڕێتەوە.\nلە پارێزگای کرمان و خاوەنی ئەو جوانییە و تایبەتمەندییەی پیشەسازی دەستییە کە سرنجی خەڵکی ناوخۆیی و بیانیی ڕاکێشاوە.\nوەک چۆن کە ئاماژە درا، شیراز لە لایەن ئەنجومەنی جیهانی پیشەسازی دەستی وەک شاری جیهانی پیشەسازی دەستی هەڵبژێردراوە. شارێکی مێژوویی کە بەم هونەرەوە گەشتیارێکی زیاتر بەرەو خۆی ڕادەکێشێت.\nلە پارێزگای هەمەدانە. هەمەدان بە پایتەختی مێژوو و شارستانیەتی ئێران ناسراوە و کۆمەڵە یادگارییەکی جوان لە قۆناغە مێژووییەکان لەم شارەدا ماونەتەوە. لە بواری موبێلات دەتوانین لالەجین بە ناوەندێکی گرنگی ئێران ناو ببەین.\nلە پارێزگای گێڵان لە باکوری ئێرانە. گوندێکە کە خەڵکەکەی زیاتر بە پیشەسازی دەستییەوە سەرقاڵن و بەرهەمەکانیان ناوبانگی جیهانیی هەیە.\nلە پارێزگای یەزد کە بەرهەمەکانی زۆر سرنجی گەشتیارانی ڕاکێشاوە.\nشارێک کە بە چەقۆکانیەوە ناسراوە بەڵام وەک شارەکانی دیکەی ئێران لە بواری پیشەسازی دەستییەوە ناوبانگێکی تایبەتی هەیە.\nشارێک کە هونەر و جوانییەکانی لە فەرشە دەستکردەکانیدا دەبینرێت.\nگەورە شارێکی ئێران کە بە هۆی بوونی مەزارگەی پیرۆزی ئیمام ڕەزا (ع) ناوبانگی جیهانیی هەیە و بە جەمسەرێکی پیشەسازی دەستی لە ئێران هەژمار دەکرێت.\nلە پارێزگای کوردستان کە بە کڵاشەوە ناوبانگی دەرکردووە.\nلە پارێزگای سیستان و بەلوچستان کە پیشەسازی دەستییەکەی بۆ قۆناغەکانی مێژووی ئێران دەگەڕێتەوە.\nلە پارێزگای هەمەدان کە بە شاری موبێلاتی ئێرانیش ناسراوە. زیاتر لە 5 هەزار کارگەی پیشەسازی دەستیی لەم بوارەدا هەیە، 20 هەزار کەسیش ڕاستەوخۆ لە بواری پیشەسازی دەستیدا چالاکی دەکەن.


عیراق گەرمترین وڵاتی دنیایە – تۆڕی میدیایی خەڵک\n2018/07/11 - 10:26 PM\nسەرەڕای گەرمیی دۆخی ئەمنی و سیاسیی عیراق، ئەمساڵ لە ڕووی کەشوھەواشەوە بۆتە گەرمترین وڵاتی دنیا.\nبەپێی ئەو داتایانەی ئاژانسەکانی کەشناسی بڵاوی دەکەنەوە، لە سەرەتای ھاوینەوە تا ئێستا پلەی گەرما لە ھەندێک شاری عیراقی بە کاتی رۆژ لە ٥٠ پلەی سیلیزی نەھاتۆتە خوار و ھیچ ئەگەرێکیش نییە تا نزیک بە کۆتایی ھاوین پلەکانی گەرما بە شێوەیەکی بەرچاو ڕوو لە دابەزین بکەن.\nوەک ئەوەی ئاژانسی Eldorado Weather رۆژانە بڵاویدەکاتەوە، لە ١٠ گەرمترین شاری دنیا ٥ یان لە عێراقدایە، ٤ یان لە ئێران و یەک شوێنیش لە ئیمارات.\nبە چاوگێڕانەوە بە داتاکانی ھەمان ئاژانس بۆ رۆژانی رابردوو ئەوە دەردەکەوێت، لەوەتای ھاوین ھاتووە بەردەوام عیراق لە ڕووی ژمارەی خاڵە گەرمەکانەوە، گەرمترین وڵاتی دنیایە.\nگەرچی داتای ئاژانسەکان ئاماژە بەوە دەکەن، کە پلەکانی گەرما لە ٥٢.٨ پلەی سیلیزی سەرنەکەوتوون، بەڵام ھاوڵاتیان دەزگا ناڕەسمییەکان بە وێنە دۆکیۆمێنتیان کردووە کە پلەکانی گەرما لە ھەندێک ناوچەی عیراق و ھەرێمی کوردستان لە ٦٠ پلەی سیلیزی نزیک بۆتەوە، ئەوەش ژمارەیەکی پێوانەییە بۆ گەرمترین شوێنەکانی نیشتەجێبوون لە جیھاندا.\nتورکیا سوورە لەسەر کڕینی S-400 لە ڕوسیا


سوید لە ڕێکخراوی سوپایی ناتۆدا ئەرکی زیاتری دەدرێتێ - Radio Sweden Kurdish - رادیۆی سوید Radyoya Swêdê | Sveriges Radio\nwêne: Erik Feferberg/Scanpix\nسوید لە ڕێکخراوی سوپایی ناتۆدا ئەرکی زیاتری دەدرێتێ\nبڵاو کرایه‌وه måndag 21 maj 2012 kl 15.32\nسوید ئەمڕۆ لە دوو بەرنامەی سوپاییدا کە لەلایەن ڕێکخراوی ناتۆوە لە کۆسۆڤۆ و ئەفغانستان بەڕێوە دەچێ ئەرکی دەدرێتێ. هاوکاریکردن لەگەڵ ناتۆ بۆ ئەو وڵاتانەی ئەندام نین لە ڕێی پرۆگرامی ناودێر بە "هەروەز لەپێناو ئاشتیدا" دەکرێ کە سوید لەوەتەی ساڵی ١٩٩٤ەوە لەگەڵدا بووە. یان ئەوەی لە بەرنامەی هەروەزی نێوان وڵاتانی ئاتلانتیکی ئەرووپادا کە لە ساڵی ١٩٩٧ەوە وەک ڕێکخراوی گۆڕینەوەی زانیاری و تاووتوێکردنی پرسی ئاسایش لە نێوان ئەندامانی ناتۆ و وڵاتانی هاوکاردا چالاک بووە.\nئەمڕۆ فرێدریک ڕاینفێڵد لە جڤینی لوتکەی ناتۆ بۆ وڵاتانی هاوکار لە شیکاگۆ وتاری دەستثیک پێشکەش دەکات. جڤینەکە بۆ نموونە باسی قەڵخانی مووشەکی، هەرەوەزی بەرفرەتری سوپایی و بەرنامەی گەشەی زیاتری ناتۆ دەکات بۆ سپاردنی ئەرک بە وڵاتانی نائەندام لە وڵاتی ئەفغانستان کە سوید تێیدا بە دەستپێشخەریی ناودێر بە ئیساف بەشداریی چالاکانەی هەیە.\nلەم کۆبوونەوەیەدا هەروەها ستراتیژیی چۆنەتیی کۆتایی‌هاتنی شەڕ لە ئەفغانستان بڕیاری کۆتایی لەسەر دەدرێ و ئەوەی کە وڵاتانی ڕۆژئاوایی بە چ شێوەیەک دەتوانن دوای ساڵی ٢٠١٤ کە ١٣٠ هەزار سەربازی بیانی ئەفغانستان بەجێدێڵن دەتوانن یارمەتیی ئەم وڵاتە بدەن.


هەواڵی / 14/8/2019 648 جار بینراوە\nبەشێوەک لەھەموو وڵاتێکدا کاری پێبکرێت\nمۆڵەتی شۆفێری و ساڵانەی ئۆتۆمبێل دەکرێت بەکارتی ئەلیکترۆنی و بەڕێوەبەری گشتی دیوان لەوەزارەتی ناوخۆی حکومەتی ھەرێمیش رایدەگەیەنێت: تەنیا رێکاری بانکی ماوە بۆئەوەی ئەو کۆمپانیایەی سیستمەکە دادەنێت دەستبەکار بێت.\nلەسەروبەندی پێکھێنانی کابینەی نوێی حکومەتی ھەرێم، وەزارەتی ناوخۆ گرێبەستی لەگەڵ کۆمپانیایەکی ئەڵمانی کردووە بۆ دانانی سیستمێکی ئەلیکترۆنی بەمەبەستی گۆڕینی مۆڵەتی شۆفێری و ساڵانەی ئۆتۆمبێل، بەشێوەک کە لەھەموو وڵاتێکدا کاری پێبکرێت.\nد.سامی جەلال بەڕێوەبەری گشتی دیوان لەوەزارەتی ناوخۆی حکومەتی ھەرێم بە سی ئێن ئێنی راگەیاند: کۆمپانیاکە لەکاتێکدا ھاتە ھەرێمی کوردستان کە گۆڕانکاری بەسەر حکومەتدا ھات، بۆئەوەی دەست بەکارەکانی بکات، پێویستە (Letter of Credit) واتە (LC) لەبانکدا بۆ بکرێتەوە.\nوتیشی: "ئەو کارە بەگرێبەستێکی نێودەوڵەتی کراوە، دەبێت بودجەی تەرخانکراو لەبانکدا دابنرێت، تاوەکو بەپێی رێژەی سەرکەوتنی کارەکە قۆناغ بەقۆناغ پارە بۆ کۆمپانیاکە بگوازرێتەوە".\nراشیگەیاند: نووسراو بۆ وەزارەتی دارایی و ئابووری حکومەتی ھەرێم کراوە، تاوەکو رێکاری پێویست بگیرێتەبەر بۆ کردنەوەی ئەو (ئێڵ سی)یە.\nبەڕێوەبەری گشتی دیوان لەوەزارەتی ناوخۆی حکومەتی ھەرێم دەڵێت: "ھیچ گۆڕانکارییەک بەسەر بڕیاری گۆڕینی مۆڵەتی شۆفێری و ساڵانەی ئۆتۆمبێل نەھاتووەو بودجەی پێویستی بۆ تەرخانکراوە، بەڵام چاوەڕێی وەزارەتی دارایی دەکەین بۆ کردنەوەی ئەو (ئێڵ سی)یە، ئەویش ئەوەندە ئاسان نییە".\nبەپێی بڕیارەکە گۆڕینی مۆڵەتی شۆفێری و ساڵانەی ئۆتۆمبێل بۆ کارتی ئەلیکترۆنی، ئەگەر ھیچ غەرامەیەکی تێدا نەبێت، تەنیا (٣٠) ھەزار دیناری تێدەچێت.


ئایا جووت بوون لەگەڵ خێزانى خۆت لەكاتى عادەى مانگانە تاوانە؟: ماڵپەڕی وەڵامەکان\nژنهێنان و خێزانپرسیارە جنسیەکانئایا جووت بوون لەگەڵ خێزانى خۆت لەكاتى عادەى مانگانە تاوانە؟\nئایا جووت بوون لەگەڵ خێزانى خۆت لەكاتى عادەى مانگانە تاوانە؟\nجووت بوون لەگەڵ ئافرەت لەكاتى عادەى مانگانە تاوانە و كارێكى خراپە یەكێكە لەتاوانە گەورەكان خواى گەورە دەفەرموێ: [وَيَسْأَلُونَكَ عَنِ الْمَحِيضِ قُلْ هُوَ أَذًى فَاعْتَزِلُواْ النِّسَاء فِي الْمَحِيضِ وَلاَ تَقْرَبُوهُنَّ حَتَّىَ يَطْهُرْنَ] سورەتى البقرة ئایەتى 222.\nپێغەمبەرى خوا فەرموویەتى: (إصنعوا كل شيءٍ إلا النكاح) رواه الجماعة إلا البخاري وفي لفظ (إلا الجماع) وە ئەفەرموێ: (من أتى حائضاً أو امرأة في دبرها أو كاهناً فقد كفر بما أنزل على محمد) رواه الترمذي و أبو داود وابن ماجه وغيرهم وصححه الألباني. واتە: هەر كەسێك بچێتە لای ژنەكەی لە كاتی حەیزدا، یان لە كونی دواوە، یان بچێت بۆ لای جادووبازێك و قسەكەی بە ڕاست بخاتەوە، ئەوا كوفری كردووە و بێ باوەڕ بووە بەوەی كە دابەزیوەتە سەر (محمد ﷺ).\nواتە: كوفرى بچووك ئەمەش بەڵگەیە لەسەر ئەوەى كە تاوانێكى گەورەیە كەوابوو هەركەسێ بەئەنقەست و بزانێت حەرامە ئەوكارەبكات ئەوە تاوانێكى گەورەى كردووە پێویستە تەوبەى لێ بكات و ئەبێت (كفارة)ەكەى بدات كە بریتى یە لە یەك دینارى زێڕ ئەگەر لە پێشەكى بێ نوێژییەوە بوو وەئەگەر لە كۆتایى بێ نوێژییەوە بوو نیو دینارى زێڕ. ابن عباس خواى لێ ڕازى بێ ئەم حوكمەمان لە پێغەمبەرەوە ﷺ دەگێڕێتەوە كە فەرموویەتى:\n(يتصدق بدينار أو نصف دينار) رواه أبو داود و النسائي وابن ماجه و صححه الألباني.\nئەوەى كە ووتمان ئەگەر لەپێشەكى بێ نوێژییەوە بوو یان لە كۆتایى لە (ابن عباس)ەوە دەگێڕێتەوە فەرموویەتى:(إن أصابها في فور الدم تصدق بدينار وإن كان في آخره فنصف دينار) صحيح. بڕوانە كتێبى الإرواء (202).\nلە بیرچوونى دوعاى کاتى سەرجێی و جیماع کردن ئايا دەتوانم سەرجێىى خۆم و هاوسەرەکەم ته‌صویر بكه‌م و پاشان سەیری بکەینه‌وه،گوناح نیە؟! ئایا لە شەرعدا دیارى کراوە کە دەبێ ژن و مێرد بۆ نموونە لە هەفتەیەکدا چەند جار جیماع بکەن؟ هەستانى پیاو لە کاتى جووت بوون پێش تەواو بوونى خێزانى ئەگەر پیاو دوور بوو لە خێزانى و لە سەفەر بوو دروستە لەگەڵ خێزانى بە تەلەفۆن ئارەزووى یەکتر بجوڵێنن؟\nسەردان: ٣,٠٤٠ بەش: پرسیارە جنسیەکان\nپرسیاری دواترچۆنێتى عقیقە (گوێزەبانە) كردن بۆمنداڵ پرسیاری پێشترحوكمی ئەنجامدانی نوێژی جەنازە


ئەپی Animatix بۆ دانانی جووڵەی زیندوو بۆ وێنەکەت – داگرتن بۆ ئایفۆن (IOS) – کەی ئای تی ئێن\nئەم ڕۆژانە چەندین ئەپ و یاری ناوازە بڵاوبوونەوە و تێیاندا ئەپەکانی دەستکاریکردنی وێنەی تێدایە و لەم ئەپانەش ئەپی پێشکەوتووی Animatix هەیە کە لە کۆگای ئەپ ستۆر بۆ مۆبایلەکانی ئایفۆن بڵاوبوویەوە.\nبیرۆکەی ئەم ئەپە دانانی وێنەی زیندوو و جوڵاوە بۆ وێنەکەت بە باشترین شێوە. جوڵەیەکی جوان بە وێنەکەت دەدات کە لە هیچ ئەپێکی پێشووتری مۆبایل نەتبینیوە. لە ئەپەکدا ٢٤ شتی جووڵەی جیاواز هەیە لەگەڵ دەستکاریکردنی وێنەکەت و ڕەنگەکان. وە پاشان لە کاتی تەواوکردنی وێنەکەتدا دەتوانیت بە شێوەی GIF – وێنەی جوڵاو پاشەکەوتی بکەیت یان ڕاستەوخۆ بە وێنە بیخەیتە مۆبایلەکەتەوە.\nدەشتوانیت وێنەجوڵاوەکان بوەستێنیت تا وەک وێنەیەکی فۆتۆگرافی دەرکەون. بە داخەوە ئەپەکە خۆڕایی نییە و بە نرخی ١,٩٩ دۆلار تەنیا بۆۆ سیستەمی IOS واتا ئایفۆنەکان بەردەستە. کرتە لەم ناوە بکە بۆ داگرتن: Animatix\nتاگەکان ئای ئۆ ئێس ئایفۆن ئەپ و نەرمەکاڵا


بارزانی: که‌رکوکیه‌کان خۆیان بڕیارده‌ده‌ن وهیچ که‌سێک ناتوانێ خۆى به‌سه‌ر یاندا بسه‌پێنێت\nئه‌مڕۆ 12ى ئه‌یلولى 2017 ، به‌رێزمه‌سعود بارزانى سه‌رۆکى هه‌رێمى کوردستان،به‌ئاماده‌بونى به‌رێز محه‌مه‌دى حاجى مه‌حمود له کۆبوونه‌وه‌یدا، له‌گه‌ڵ پارێزگارى که‌رکووک و نوێنه‌رى ته‌واوى پێکهاته نه‌ته‌وه‌ییه‌کانى شاره‌که رایگه‌یاند، بڕیارى ئه‌نجامدانى ریفراندۆم دواى ئه‌وه هات، که هه‌موو رێگه‌یه‌ک تاقیکرایه‌وه، به‌ڵام ته‌واوى هه‌وڵه‌کان بێسوود بوون ،بۆیه هیچ که‌سێک ناتوانێ خۆى به‌سه‌ر که‌رکووک و پێکهاته نه‌ته‌وه‌ییه‌کانیدا بسه‌پێنێت\nبارزانی له که‌رکووک له‌گه‌ڵ پارێزگارى که‌رکووک و نوێنه‌رى ته‌واوى پێکهاته نه‌ته‌وه‌ییه‌کانى ئه‌و شاره کۆبوویه‌وه و له کۆبوونه‌وه‌که‌دا رایگه‌یاند، ریفراندۆم بۆ ئه‌وه‌یه رێگه له کێشه و ئاڵۆزى دیکه‌ى زیاتر بگرێت له ناوچه‌که، نه‌ک به پێچه‌وانه‌وه.\nبارزانی) دڵنیایى دایه هه‌مووان که پێویسته که‌رکووک وه‌کو نموونه‌یه‌کى پێکه‌وه‌ژیان نێوان پێکهاته نه‌ته‌وه‌ییه‌کان بمێنێته‌وه و که‌رکووک هه‌میشه پارێزراو ده‌بێت و پێشمه‌رگه ده‌یپارێزێت.\nدووپاتیشى کرده‌وه، هیچ حیکمه‌تێک له دواخستنى ریفراندۆمدا نییه و له‌کاتى خۆیدا ئه‌نجام ده‌درێت. روونیشیکرده‌وه، دواى ریفراندۆم، گفتوگۆ له‌گه‌ڵ به‌غدا ده‌ستپێده‌که‌نه‌وه.\nله کۆبوونه‌وه‌که‌دا بارزانی ئاماژه‌یشى به‌وه‌دا که‌ئه‌گه‌ر مادده‌ى 140ى ده‌ستوور جێبه‌جێ بکرایه، کێشه‌کان چاره سه‌رده‌بوون و وتی: "نیه‌تى شه‌ڕکردنمان نییه، به‌ڵام مافى به‌رگرى کردنمان هه‌یه". هه‌روه‌ها جه‌ختى له‌سه‌ر ئه‌وه‌ش کرده‌وه، ئه‌وه‌ى شه‌ڕ هه‌ڵده‌گیرسێنێت، ده‌بێت چاوه‌ڕوانى وه‌ڵامه‌که‌شى بکات. ئاماژه‌ى به ده‌ستوورى عێراقیش کرد و رایگه‌یاند، له ده‌ستووردا عێراقى یه‌کپارچه پێوه‌سته به جێبه‌جێکردنى ده‌ستووره‌وه و پێکه‌وه‌ژیانیش ئاره‌زوومه‌ندانه‌یه.\nبارزانى ووتی: " گوێ به‌هیچ هه‌ڕه‌شه‌یه‌ک ناده‌ین و ئامۆژگارییان ده‌که‌ین با سه‌یرى ئه‌وانه‌ى پێش خۆیان بکه‌ن، له شه‌ڕدا چییان ده‌ست که‌وت". وتیشی: "که‌رکووک و که‌رکووکییه‌کان بڕیارى خۆیان ده‌ده‌ن و هیچ که‌سێک ناتوانێت خۆى به‌سه‌ر که‌رکووک و پێکهاته نه‌ته‌وه‌ییه‌کانیدا بسه‌پێنێت".\nبارزانى له‌باره‌ى بڕیارى ریفراندۆمیشه‌وه ده‌ڵێ، بڕیارى ئه‌نجامدانى ریفراندۆم دواى ئه‌وه هات، که هه‌موو رێگه‌یه‌ک تاقیکرایه‌وه، به‌ڵام ته‌واوى هه‌وڵه‌کان بێسوود بوون.\nمیوانی ماڵپەڕ : 1297


سیستمی ئێس 400 هۆکارێک بۆ ئاڵۆزبوونی نێوان تورکیا و ئەمریکا - هاوپەیمانی نیشتمانی\nسیستمی ئێس 400 هۆکارێک بۆ ئاڵۆزبوونی نێوان تورکیا و ئەمریکا\nدیجیتاڵ میدیای هاوپەیمانی – ڕاپۆرت\nسیستمی بەرگری ئێس 400 یەكێكە لە سیستەمە ئاسمانییەكانی روسیا و لە خانەوادەی ئێس 300ە، بەڵام بەشێوەیەكی پێشكەتووتر و لە دوری سەدان كیلیۆمەتر ئامانجەكەی دەپێكێت.\nدوای كڕینیشی لەلایەن توركیاوە سیستەمەكە زیاتر لە دەزگاكانی راگەیاندنەوە باس دەكرێت.\nدوای رادەستكردنی سیستمی بەرگری ئێس 400 بە توركیا، لەلایەن روسیاوە لە رۆژی 12 ی ئەم مانگە ولایەتە یەكگرتووەكان و هاوپەیمانی نێودەوڵەتی ناتۆ نیگەران و ناڕازین لەكڕینی لەلایەن ئەنقەرەوە.\nتوركیا و روسیا ساڵی 2017 رێككەوتن لەسەر كڕینی ئێس 400 ئەوكات واشنتۆن هەڕەشەی لە ئەنقەرەكرد كە سزای دەدات و بێبەشی دەكات لە فڕۆكەی ئیف 35 بەڵام دواجار ئەردۆغان گرنگی زیاتری بەئێس 400 دا وەك لەفڕۆكەكانی ئەمریكا.\nباشی سیستمی بەرگری ئێس 400 لە ئاشكراكردنی ئامانجەكانیەتی بەشێوەكی ورد تا دوری 600 كیلۆمەتر و توانی لەناوبردنی هەیە ئەگەر مووشەكی بالیستی بێت یاخود فڕۆكە.\nهەر بۆیە زۆربەی وڵاتانی كەنداو خاوستی كڕینی ئەو سیستەمەیان هەیە.\nسیستمەكە لە سێ بەش پێكهاتووە ئەوانیش یەكەم شوێنی 12 تەقاندنی مووشەكەكان دووەمیش سەركردایەتی كردن ئاڕاستەكردنی رادارەكان.\nهەروەها سێیەمیش پشتیوانی هونەر و چاككردنەوەی پێكانی هەرئامانجێك لەلایەن سیستەمەكەوە بەمشێوەیە، پێكانی هەرئامانجێكی ئاسمانی تا دووری 250 كیلۆمەتر هەرروەها\nبەئامانجگرتنی مووشەكی بالیستی تاوەكو 60 كیلۆمەتر.\nتەقاندی هەر مووشەكێكی سیستەمی بەرگری ئێس 400 پێویستی بە 10 چركەیە و هەروەها رادارەكەشی لەماوەی پێنج خولەك تا دووری 400 كیلۆمەتر هەر مەترسییەك یان ئامانجێك ئاشكرا دەكات.\nهاوکات ئێس400 تەقاندنی هەرمووشەكێكی بە زاوییەی 90 پلەیە و بەرپرسانی مۆسۆكش رایانگەیاندووە كار لەسەر دروستكردنی ئێس 500 دەكەن كە پێشكەوتووترە و توانای زیاتری هەیە.\nئامێرەكانی رادار لەماوەیەكی دورودرێژ زانیاری و ئامانجەكە بە نامەیەك دەگوازێتەوە بۆ بارهەڵگرەكەی كە مووشەكەكانی لەسەرە و هەڵسەنگاندن بۆ ئامانجەكەی دەكات.\nئامانجەكەی دەزانێت و دیاری دەكات بارهەڵگرەكە فەرمان بەتەقاندنی مووشەكەكەكان دەدات، بڕیارەكە دەگوازێتەوە بۆ بارهەڵگرەكە كە شوێنی جێبەجێكردنی فەرمانەكانە، تاوەكو باشترین شوێنی پێكانی ئامانجەكە دیاریبكات.\nبۆچی واشنتۆن لە سیستەمەكە دەترسێت؟\nجیمس جیفری باڵیۆزی پێشوی ئەمریكا لە توركیا دەڵێت، مەترسی راستەقینە هەیە كە روسیا ئەو سیستەمە بۆ بەكارهێنانی هەموو زانیارییە هەواڵگرییەكان بەكاربهێنێت.\nدەشڵێت “ئێمە زۆر پێویستمان بەپارستنی ئاسمانی وڵاتەكەمان هەیە چونكە هەڕەشەی بەئامنجگرتنی مووشەكی لەسەرە”.


ناڕه زایی خه ڵکی کوردستان و عه قڵێه تی فاشلی سیاسی حکومه تی کوردی!\nSaturday, 12.12.2020, 12:45\nهه مووان ئاگادارن که ئه مه چه ند ڕۆژه که پرۆتست و ئێعتراز و ناڕه زایه تی به شێکی خه ڵکی کوردستان ، زۆربه ی شاره کانی کوردستانی باشوری ته نیوه ته وه. تا ئێستا ده یان گه نج و منداڵ به ده ستی هێزه میلیشاکانی حیزبه مافیاکانی حکومه تی کوردی کوژراو و بریندار بوون. ئه م ئێعتراز و ناڕه زایه تییانه پۆمخواردووی ده یان ساڵی گه نده ڵی سیاسی، ئابوری و ئێخلاقی و ئیداری" حکومه تی عه شیره تی مه زهه بی و مافیایی" حکومه تی کوردییه. حکومه تێک که به درێژای سی ساڵ نه خاوه نی ده ستور و یاسا و ڕێسایه که و نه خاوه ن سه ندوق و کۆنتۆیه کی بانکی دیاریکراوی داهاتی نه وت و غاز و گومرکات و ڕێگاو بان و مه تار و مه عمه له کان و شته کانی دیکه یه. حکومه تێک که به سه ر دوو زۆندا دابه شکراوه و دوو حیزبی بنه ماڵه یی و مافیایی ئه مه سی ساڵه به ئاره زو و که ێفی خۆیان ده ستیان به سه ر هه موو داهات و سکته رێکی ئابوری زۆنه که ی خۆیاندا گرتووه و خه ریکی تجاره ت و قاچاقچێتی خۆیانن. و هه ر کاتێک خه ڵکی ئه ڕژێنه سه ر شه قام و داوای مه عاش و مووچه و ئیش و هه قی خۆیان ئه که ن ئه وا به سه دان که سیان ڕووبه ڕووی گوله ی میلیشا چه کداره کانی ئه م بنه ماڵه مافیانه ئه بنه وه.\nئه مه حکومه تی دکتاتۆری به عس نییه ، ئه مه حکومه تی په ت و سێداره ی ئاخوند و مه لاکانی ئێران نییه، ئه مه حکومه تی ڕه گه زپه ره ست و فاشیزمی تورکیا نییه که به شێوه یه کی سیستماتیک منداڵ و ڕۆڵه ی خه ڵکی کوردستان خه ڵتانی خوێن ئه که ن. به ڵکو ئه مه "حکومه تی کوردییه"، ئه و حکومه ته ی که بڕێک له ڕێبه رانی سیاسی ئه و بزوتنه وه ، خوازیاری ئێعدام و ئه شکه نجه ی کوردین و بڕێکیشیان خوازیار به رنگار بونه وه ی ڕاسته وخۆ و فیشه کن. ئایدۆلۆژی و فیکرێت و سایکۆلوژی ئه م "حکومه ته کوردییه" له حه قیقه دا پاشماوه ی هه ر هه مان سایکۆلوژی و ئایدیای ئه و حکومه تانه یه که به درێژای مێژوو جگه له په تی سێداره و فیشه ک و جنیۆساید و کۆمه ڵکوژی، هه رگیز زمانێکی دیکه یان به رانبه به داواکاری سروشتی و ڕه وای خه ڵکی به شمه ینه تی کوردستان به کار نه هێناوه. مه سه لێکی فارسی ئه ڵێت (سه ر ئه نجام بچکه ی گورگ هه ر ئه بێته گورگ ، ئه گه ر ته نانه ت له گه ل ئینسانه کانیش دا گه وره بوبێت). چه ڵکاوخۆران و سیخوران و عاملانی دوێنی به ر درگای به عسی دکتاتۆر و ئه مڕۆی کۆماری داڕزیوی ئیسلامی ئێران و " گورگه بۆر و فاشیزمه کانی" تورکیا ده بێت هه ر ئه و کرده وه زیده ئینسانی و فاشیزمانه ده رهه ق به خه ڵک و گه نجی کوردستان به کار بهێنن که مامۆستاکانی دوێنێ و ئه مڕۆیان به کاریان هێناوه و ئه یهێنن.\nسی ساڵی ته واوه که دوو حیزبی بنه ماڵه ی مافیایی (پارتی و یه کێتی) ده ستیان ناوه ته نێو جه رگ و دڵی خه ڵکی کوردستان و هه ر یه ک بۆ خۆی وه ک "که متیار" خه ریکن هه ر به زیندوویی گیانی پاکی ئه و خه ڵکه زه حمه تکێش و به شمه ینه ته ئیفتیراس و پارچه پارچه ئه که ن. سی ساڵه ئه م حکومه ته کوردییه هێشتا تێر نه بووه. کۆمپانیای نه وت و غاز و ده رمان و خانوبه ره و شه ریکه ی بینا و زه وی و ته له فون و شۆنی سیاحی و گومرکات نه ماوه که ئه مانه ساحێبی نه بن و یا تیدا به شدار نه بن و له م ڕێگاوه هه ر ساڵه بلیاردها دولار به ده ست نه هێنن. به ڵام هه موو مانگێک که دێته سه ر مه عاش و بوودجه و موچه ی خه ڵک ، هه زار بڕوبیانوی چه وت و بێ بنه ما له زاری چه په ڵیانه وه دێته ده ر. فه رموون سه یری ماڵ و حاڵ و ژیانی مه سئولانی ئه م حیزبه کوردیانه بکه ن ، بزانن هیچ جیاوازیه کی له گه ل مسئولانی باڵای ئه مریکادا هه یه که چوارصه د ساڵه حکومه ته و یه که مین زلهێزی و بورجوازی دنیایه؟\nحکومه تی کوردی به مانای واقێعی ووشه یأنێ ئه مه. ئیتر هه ر ڕۆشنبیر و فه یله سۆف و پرۆفیسۆر و ورده بورژوایه کی کاڵ فام بیهه وێت ماناێکی بێ مانای دیکه ی بۆ بتاشێت ئه وه خۆڵ له چاوی خه ڵک ئه کات و بۆ خۆشی به شداری هه موو ئه و جنایه تانه یه که ئه مه سی ساڵه هه مووان به چاوی خۆیان ئه یبینن. خه ڵکی کورد هیچ پیویستێکی به م جۆره "حکومه ت " و ده سه ڵاتدارییه نییه. خه ڵکی کورد به درێژای مێژوو و صه دان ساڵه که به هۆی ئایدیا و بوچوون و فیکرێتی فاشلی ئه م جۆره حکومه ت و ڕێبه رانه به کوشت ئه درێت ، ماڵ وێران و ده ر به ده ر ئه کرێت، جنیۆساید و کۆمه ڵکوژ ئه کرێت. ئه م ئایدۆلوژی و بزوتنه وه یه به درێژای مێژوو هه ر شکه ستی هێناوه و خه ڵکی کردوه ته قوربانی مه رام و سیاسه تی چه په ڵ و بۆگه نی خۆی. ئه م حکومه ته تا سه ر ئێسقان گه نده ڵ و بێ شه رم و دز و تاراجگه ره.\nمیلله تی کورد پێویستی به جه ماعه تێکی " بنه ماڵه و عه شیره و گه نده ڵ و دز و بێ باوه ڕ و ئینسانکوژ و تیرۆریزم" نییه. کورد شایانی باشترین حکومه ته. حکومه تێکی سیکۆلار و سیسته مێکی عقلانی و سۆشیال و پێشکه وتوو. حکومه تێک که خاوه نی ده ستورێکی مۆدێرن و پێشکه وتوو بێت. خاوه نی یاسا و رێساێکی نێوده وڵه تی و ماف و هه ق و حورمه تی هه موو که سێک به ژن و پیاو و منداڵ و گه نجه وه تیدا پارێزراو بێت. خه ڵک و قانوون سه روه ر بن. بزوتنه وه جه ماوه ری میلله تی کورد به درێژای مێژوو به خاتر ڕێبه رانی خیانه تکار و گه نده ڵی بنه ماڵه و شێخ و ده ره به گ و ئاغاوات و عه شیره و ورده بورژوا هه میشه شکه ستی هێناوه و له م ڕیگایه دا قوربانێکی بێ ژوماری داوه. ئه مه ته نیا شمولی کوردستانی باشور ناکات به ڵکو ئه م بزوتنه وه و ئایدۆلوژیایه له هه ر چوار پارچه که ی کوردستان و له نێو زۆربه ی هه ره زۆری حیزبه کوردیه کان و ڕێبه رانی سیاسی ئه م بزوتنه وه وجودی هه یه. ئه م حیزبانه خاوه نی مێژووێکی یه کجار ڕه ش و قیزه ونن و هه مو کات و ساتێک سیناریۆیه کی ڕه شیان خولقاندووه. تیرۆریستن، ئینسانکوژن، گه نده ل و دز و تاڵانکه رن، بێ غیره ت و خۆفرۆش و پیاوی ده وڵه تانی کورد کوژن. بۆیه به هیچ قانوون و یاسا و رێسایه ک شه رعێه تی حکومڕانی و ده سه ڵاتداریه تیان نییه و ئه بێت به شۆڕشێکی جه ماوه ری و چه کداری کۆتاییان پی بهێنرێت.


عیراق/ لێڤه كۆل - 2003-03-16\nی مانگی سێ ١٦, ٢٠٠٣\nلێڤه كۆلێن چه كان ین نه ته ون ئێكگرتی 8 هلیكۆبته ر بكار د ئانی بو لێگه رینێ لدیڤ چه كن وێران كه رن گشتی ین عیراقێ. لێ كاربده ستن عیراقی د بێژن پێنج ژ وان هه لیكوبته را به غدا هێلایه و چوینه سوریا ل رێكا خو بۆ قوبرسێ. كاربده ستن عیراقێ گوت وان هه لیكوبته را عیراق هێلا پشتی دا بینكارن رۆژاڤا ئاماده نه بین چاڤێ خو بده نه وانا لدمێ به غدا ری بری ێ شه رێ دبه.\nسه رۆكێ عیراقی سه دام حوسین رۆزا شه مبی بریاره ك ده ر ئانی كو تێدا عیراق به ش كریه بۆ چار ده ڤه رن له شكری ل ژێر رێبه ریا وێ و فه رمان دایه له شكرێن خو هه ر داگیركرنه كا بیانی ژناڤ ببه ن. لدیڤ وێ بریارێ به رپرسێن هه ر چار ده ڤه رێن له شكری د چه ند به شن هێزان و لقن له شكری پارتیا به عس ل ژێر فه رمانا واندادبێ. سه رۆكێ عیراقی كورێ خو (قسه ی) بژاردیه دا ببته به رپرسێ ده ڤه رێن به غدا و تكریت.\nهێزا ئاسمانی و به شن به ره ڤانیا ئاسمانی و به شن موشه كێن زه ڤی بو زه ڤی لژێر فه رمانا سه دام حوسین بن و هه ر وسا سه دام حوسینی كورێ خو عوده ی بژاردیه دا سه رۆكاتیا هه ر چار ده ڤه ران بكه ت لده مێ كو په یوه ندی گه ل كوماندا ناڤه ندی نه مینێت.\nهه ر چه نده عیراق خو بو شه ری ئاماده دكت ئه و به ر ده وامه ل ژناڤبرنا موشه كن به ندكریێن ئه ل سمود2 . سه رۆكێ لێڤه كۆلن چه كان نی نه ته ون ئێكگرتی هانس بلێكس خو یاركر كو ئه ڤ موشه كه ژمه ودای دیاری كری ژلایێ جڤاتا ته ناهیێ زێده تر دچت كو 150 كیلۆمه تره هه ژی گوتنێ یه گوتینه 3 ژ 4 ی چێ ترین سیسته من موشه كن زه ڤیێت عیراقی هاتیه ژناڤ برن ئه وت ئێكا هه یڤا سێ.\nعیراق داخاز ژ هانس بلێكس و به رپرسێ ئاژانسا هێزا ئه تۆمی یا نیڤ نه ته وه ی محه مه د ئه ل به رادعی كریه داسه ردانا به غدایێ بكه ن و باس ل ره وشن بێ چه ك كرنا عیراقێ بكه ن. برێز بلیكس خویاركریه كو ئه و ڤێ پێشنیازێ بو جڤاتا ته ناهی باس كه ت دا بریارێ سه ربده ت.\nهژی گوتنه ژماره یه ك پرسیارن بێ به رسف مانیه كو ژوانا كاچ ل ئه نسراكس و گازن ڤ ئكس هاتیه كو عیراق دبێژت ل سالا 1991 ژناڤ بریه.


کاتێک ئینسان لە ئەخلاق دادەبڕێت: بۆ عەرەبە هاوردەکانی کەندێناوە\nدە ساڵ پێش ئێستا لە تێزی دکتۆراکەم پێ داگریم لەسەر ئەوە کرد کە عەرەبە هاوردەکان (عرب التعریب) هیچ وابەستەگییەکی ڕوحی بەو خاکە نایانبەستێتەوە کە هێنراون بۆی. تێزەکە بەدەستکارییەوە لە توێی کتێبك بەناونیشانی "Identity and Nation in Iraq" لە ئەمریکا بڵاوبۆوە، دواتریش لەلایەن دەزگای ئاراس‌و دار الساقی کرا بە عەرەبی‌و بڵاوکرایەوە، پاشانیش بەخۆم کتێبەکەم بەدەستکاری زیاترەوە کرد بەکوردی بەناوی "شوناسی عێراق" لە دەزگای سەردەم بڵاوکرایەوە.\nئەمڕۆ ئەو عەرەبە هاوردانەی کە ماوەیەکە دەیانەوێت بگەڕێنەوە ئەو شوێنانەی کە کاتیخۆی لە کەندێناوە لەلایەن حکومەتە خۆشەویستەکەی عێراقچییەکانی ئەمڕۆو دوێنێ بۆیان تەرخانکرابوو لەگەڵ کوردانی ئەو ناوچەیە بەسەرپەرشتی فەرماندەی هێزەکانی ناوچەی مەخمور کۆبوونەوە. لە کۆبوونەوەکە عەرەبەکان داوایان کردبوو کە دەبێت کوردەکان لە بەروبوومی کشتوکاڵی ناوچەکە بێ بەشیان نەکەن‌و بیانکەن بە برابەش. دیارە کوردەکان شێرانە داواکەی عەرەبەکان‌و فەرماندەی هێزەکانی عێراقیان لەناوچەکە ڕەتکردۆتەوە.\nئەم داوایەی عەرەبەکان‌و فەرماندەکانی سوپای عێراق پێش هەموو شتێک بێ ئەخلاقی ئەو فەرماندەیەی سوپاو ئەو عەرەبە هاوردانە دەسەلمێنێ کە بەشێکیان لە ڕۆژانی هاتنی داعش لە کوردستان ئاوارەبوون‌و خەڵکی کوردستان باوەشیان بۆ کردبوونەوەو ئەم نوسەرە لە چەند نوسینێکی فەیسبوکی بەرگری لێیان دەکرد. دواتر پشتڕاستی ئەو ئارگیومێنتە دەکات کە من دە ساڵ پێش ئێستا خستومەتەڕوو کە تێیدا گوتم عەرەبە هاوردەکان تەنیا چاوچنۆکی بەو خاکەیانەوە دەبەستێتەوە کە چەندین دەیە داگیریان کردبوو.\nهاوکات خەمساردی دەسەڵاتی کوردی‌و حیزب‌و لایەنە کوردییەکان دەسەلمێنێت لەسەروی هەموویانەوە د. بەرهەم ساڵح کە سەرۆکی عێراقەو نوێنەری کوردە لەو دامەزراوەیە گرنگە. سەرۆکی عێراق ئەرکی پاراستنی هاوڵاتیانی هەمووی عێراقی لەسەر شانە لەگەڵ ڕێگریکردن لە ناعەدالەتی‌و جێبەجێکردنی دەستور، بە ماددەی ١٤٠ یشەوە. لەدوای ئەو خەمساردی تەواوی دامەزراوە حکومیەکانی کوردستان‌و حیزب‌و لایەن کوردستانییەکان‌و کەسایەتییەکان دەسەلمێنێت هەر لە بەڕێز مەسعود بارزانییەوە تا دەگاتە ئەندامانی فراکسیۆنە کوردستانییەکان لە پەرلەمانی عێراق.\nلێرە بۆ نیشاندانی ئەو ئارگیومێنتەی کە دە ساڵ پێش ئێستا خستمەڕوو بۆ سەلماندنی ئەوەی کە عەرەبە هاوردەکان لە چاوچنۆکی هیچی دیکە زیاتر نایانبەستێتەوە بە بە خاکی کوردستان بەشێک لەو بەڵگانەی لە تێزەکەم‌و لە کتێبەکانم بەکارمهێنابوون دەخەمەوە ڕوو، بە کورتی لەوێدا گوتم:\nبەگشتی، سیاسەتی حکومەتەکانی عێراق لەپەیوەند بە کەرکوک بنەمای لەسەر دەوڵەمەندبوونی پارێزگاکە بە نەوت داڕشتوە. بۆ عەرەبە نیشتەجێکراوەکانیش لەو پارێزگایە، کەرکوک‌و ناوچە کێشەلەسەرەکان گرنگییەکی ڕۆحی نییەو واپێدەچێت کە وابەستەگییەکی سۆزئامێز بە ناوچەکەیان نەبەستێتەوە. بۆنمونە، سکرتێری گشتی لیستی عەرەبەکان لە ئەنجومەنی پارێزگای کەرکوک، ئەحمەد حەمید عوبێدی، لە دیدێکی ئابورییەوە تەماشای کەرکوک دەکات. ئەو لە چاوپێکەتنێکدا دەڵێت 'من قەت لێناگەڕێم کوردەکان ئەو پارەیە بدزن [!] بەلکاندنی کەرکوک بە هەرێمی کوردستانەوە، [چونکە هێشتنەوەی کەرکوک وەک خۆی] من دەکات بە یەکێک لە هەرە دەوڵەمەندەکانی دنیا" (Paley 2008).\nلەوەش گرنگتر، بەڵگەی زۆر بەدەستەوەن کە عەرەبە هاوردەکان هەست‌و سۆزیان بۆ ناوچە کوردنشینەکان لە عێراق نییە. لە چەند سەردانێکی نوسەر لە ٢٠٠٥ و ٢٠١١ بۆ ژمارەیەک گوندی تەعریبکراو لە قەزای دوبز، لە پارێزگای کەرکوک – چەند ساڵێک دوای جێهێشتنی عەرەبە نیشتەجێکراوەکان دوای ڕوخانی ڕژێمەکەی بەعس – بۆی دەرکەوت کە سەرەڕای ئەوەی عەرەبە هاوردەکان بۆ ماوەی ٢٨ ساڵ، لە ١٩٧٥ بۆ ٢٠٠٣، لەو دەڤەرانەدا نیشتەجێبوون کەچی هیچ کامێکیان مردوەکانی خۆیان لە ناوچەکە نەناشتوە، بەڵکو بردویانەتەوە بۆ ئەو ناوچانەی کە لێیەوەهاتبوون لە باشورو ناوەڕاستی عێراق. ڕاستە عەرەبە شیعەکان مردوەکانیان لە گۆڕستانی وادی سەلام لە نەجەف دەنێژن بەڵام زۆربەی عەرەبە نیشتەجێکانی ئەم ناوچانەی کە نوسەر سەردانیکردن سوننە بوون نەک شیعە، دیارە شیعەشیان تێدابوو.\nکاتێک نوسەر لە هەندێک لەو عەرەبانەی پرسی، کە هێشتان لە ناوچەکەدا ماون، کە بۆچی مردوەکانیان لێرە نەناشتوە، یەکێک لە عەرەبەکان گوتی "ئەم خاکە هی خەڵکی ئێرەیە." نوسەر لە ئازاری ٢٠٠٥ و نیسانی ٢٠٠٧ سەردانی گوندەکانی پەلکانەو سەربەشاخ‌و شەناغەو گابەرەکەو دڕکەی لە قەزای دوبز، لە پارێزگای کەرکوک، کرد. لەو گوندانەدا بەدوای قەبرستانی عەرەبەکان‌و بەناو قەبرستانە کۆنەکانی کوردەکاندا گەڕاوەو لەگەڵ هەندێک لەو عەرەبانەش قسەیکردوە کە تا ئێستا لە ناوچەکەدا ماون. لەو دەرو دەشتانەدا هیچ ئاسەواری قەبرستانی عەرەبان نەبینرا، تاک تاک لێرەو لەوێ عەرەبەکان منداڵی لەبەرچوو و یان زۆر ساوایان ناشتوە بەڵام لاشەی مردوەکانی دیکەیان هەموویان بردۆتەوە بۆ ناوچەکانی خۆیان.\nنوسەر لەگەڵ چەند کەسێک کە خەڵکی ناوچەی گەرمیانن قسەی کردوە ئەوانیش باس لە هەمان دیاردە دەکەن. نەوزاد ڕەشیدو ئەحمەد جاف کە خەڵکی کەلارو خانەقینن‌و بە ئەسڵ خەڵکی گوندەکانی گەرمیانن، گوتیان لە گوندەکانی کانەسورو عەلوەش‌و سولەیمان‌و باپلاوی گەڕاون‌و هیچ گۆڕی عەرەبیان لەو ناوە نەدیوەو ئەوانیش وەک ئەوانەی کەندێناوە لە قەزای دوبز بردویانەتەوە بۆ ناوچەکانی خۆیان.\nئەم نمونەیە لەوانەیە وەک حکایەتێکی سادەو ساکار بێتەبەرچاو بەڵام گرنگی وابەستەگیی ئینسان بە خاک‌و نیشتیمانی خۆی نیشاندەدا. ئەمە پەیامێکی گرنگ لە پەیوەند بە عێراق لەخۆدەگرێت ئەویش ئەوەیە کە سەرەڕای ئەوەی کە ئەوکات بۆ حەفتا ساڵ دەچوو کە باشوری کوردستان بە عێراقەوە لکێنرابوو کەچی عەرەبەکان هێشتا ئەو ناوچانەیان وەک بەشێک لە وڵاتەکەیان قەبوڵنەکردوەو ئامادەیی ئەوەیان تێدانەبوو کە مردوەکانیانی تێدابنێژن. بەپێچەوانەوە، ئەو ناوچانەیان پێ نیشتیمان‌و زێدی بابوباپیرانی خۆیان بوو کە لێیەوەهاتبوون. هاوکات دەکرێت بڵێین کە ئەمە نیشانەی ئەوەیە کە "عێراق" لە دوو نیشتیمان پێکهاتوە، کوردستان‌و عێراق.\nهۆکارەکانی پشت ئەنفال: کەرکوک‌و ئەنفال\nدنیای دوای - کۆڕۆناڤایرەس\nکۆڕۆنا ڤایرۆس: دیموکراسی یان دیکتاتۆری\nچین هۆکارەکانی پشت لاوازبوونی حیزبی شیوعی؟\nئەگەر راست بێ ھەواڵەکە دڵخۆشکەرە!


پلە pile – فەرهەنگی زمانی یەکگرتووی کوردی هاوچەرخ\nپلە ¹/pile: ن:\n1 – ئاڤبەند، ئه‌ندازه، پێوانه، ڕاده.\n2 – [ کباک] پایە _ پایەگا، پەڵە، دەرفەت، ڕێز.\n3 – [ فیز] لەفیزیکدا ماوەی نێوانی دوونیشانەیە، یەک لەدوای یەک وەكو ئامرازی گەرمیپێو، كە نیشانەكەی( °) یە.\n4 – [ بیر] لەبیرکاریدا( ماتماتیک)دا یەکەی پێوانی كەوانە وگۆشە كەدەكاتە 1/360 لە چێوەی بازنەدا.\n5 – [ زیند] كۆمەلە گیاندارێک لە هەندێک سیفەتی هاوبەشدا، پێناسەیەکە لە پۆلێنکردنی زانستی دا.[ ئینگـ : order]\n6 – [ کیمیـ] [ ئینگـ : Degree ]\nپلەبەرز/pileberz: ئانتـ:[ پلە+ بەرز] پایەبلند، پایەبەرز : كەسێک كە پلەوپایە و كەسایەتیی كۆمەڵایەتی لەسەرە.\nپلەبەرزبوون/pileberzbûn: كتن:[ پلە+ بەرز+ بوون] پلەی بەرزهەبوون و خاوەن كەسایەتی بوو لە كۆمەڵگادا.\nپلەبەرزكردن/pileberzkirdin: كتپ:[ پلە+ بەرز+ كردن] پایەبەرزكردن : پلە و پایەی كەسێک بردنەسەر.\nپلەبەرزیی/pileberzyî: نچ: پایەبەرزی، پلەبەرزی كۆمەلایەتی هەبوون.\nپلەبەستە/pilebeste: كتن:[ ل] بەندبەستن.\nپلەبەپلە/pilebepile: ئانتـ: پێبەپێ، هەنگاو بەهەنگاو، پایەبەپایە.\nپلەپلە/pilepile: ئانتـ: پایەپایە.\nپلەپلەكردن/pilepile kirdin: كتن: بەگرا و پێوانكردن.\nپلەپێدان/pilepêdan: كتن: بەرزكردنەوە.\n1 – خاوەن پایە.\n2 – كەرەستە وشتومەكی بەپلە و ژمارە، پلەیی.\nپلەدانان/piledanan: كتپ: دەست نیشانكردن، جیاكردنەوەی شت بەپێی پلە.\nپلەدانەر/pile daner: ئانتـ: ئەو كەسەی كە پلەوژمارە بۆ شتومەک و كەرەستە دەستنیشان دەكات.\nپلەکری/pilekirî: ئانتـ:[ کباک، باد] پایەکری.[ ئینگـ : degreed]\nپلە و پایە/pileûpaye: نتـ: ڕێز، ناوبانگ، ئاوازە، ڕەواج.\nپلە و پایە بۆ دانان/pile û paye bo danan: كتپ: ڕێزلێنان.\nبەپلە/bepile: ئانتـ:[ بە+ پلە] بەدەرەجە.\nبەپلە و پایە/bepile û paye: ئانتـ:[ مجـ][ بە+ پلە+ و+ پایە] بەناوبانگ.\nهەندێک لە نموونەی زاراوەی پلە دا\nپلەی ئازادی/piley azadî: نتـ:[ کیمیـ][ ئینگـ : Degree of freedom]\nپلەی ئاواز/piley awaz: نتـ:[ مۆسیقا] ژمارەی ئەو لەرانەی كە ئاوازێک لەچركەیەکدا پەیدایی دەكات.\nپلەی ئاوە شیبوونەوە/piley awe şîbûnewe: نتـ:[ کیمیـ] [ ئینگـ : Degree of hydrolysis]\nپلەی ئاورنگ/piley awring: نتـ:[ پلەی+ ئاورنگ] پلەی شەونم.\nپلەی ئایۆنین/pile ayonîn: نتـ:[ كیمیـ][ پلەی+ ئایۆنین] پلەبوونە ئایۆن.\nپلەی باران/piley baran: نتـ:[ كەش][ پلەی+ باران] ڕادەی باران.\nپلەی بەستن/piley bestin: نتـ:[ كیمیـ][ كەش][ پلەی+ بەستن] سفری سەدی یان هاوتاكەی.\nپلەی بەهەڵمبوون/piley beheľmbûn: نتـ:[ كیمیـ][ كەش] [ پلەی+ بەهەڵمبوون] پلەی هەڵمین. سەتی(100) سەدی یان هاوتاكەی.\nپلەی بلوورێن/piley bilûrên: نتـ:[ کیمیـ][ ئینگـ : Degree of polymerization]\nپلەی پەتی/piley petî: نتـ:[ پلەی+ پەتی]\nپلەی پەتی گەردی/piley petî gerdî: نتـ:[ كیمیـ][ پلەی+ پەتی+ گەردی] پلەی پەتی مۆلیكیولـی.[ مۆلاریتی: Molarity].\nپلەی پەتی ئایۆنی هایدرۆجین/piley petî ayonî haydrocîn: نتـ، شر:[ كیمیـ][ پلەی+ ئایۆنی+ هایدرۆجین]\nپلەی ترشێتی/piley tirşêtî: نتـ:[ کیمیـ][ ئینگـ : Degree of acidity]\nپلەی تێربوون/piley têrbûn: نتـ:[ کیمیـ][ ئینگـ : Degree of saturation]\nپلەی جیاوازی/piley ciyawazî: نتـ:[ کیمیـ][ ئینگـ : Degree of variance]\nپلەی جێگیری/piley cêgîrî: نتـ:[ کیمیـ][ ئینگـ : Degree of stability ]\nپلەی خاوێنی/piley xawênî: نتـ:[ کیمیـ][ ئینگـ : Degree of purity]\nپلەی سەختی/piley sextî: نتـ:[ ئینگـ : Degree of hardness]\nپلەی سەدی/piley sedî: نتـ:[ بیر] پایەی سەدی( 0 – 100% ).\nپلەی شیبوونەوە/piley şîbûnewe: نتـ:[ كیمیـ][ كەش][ پلەی+ شیبوونەوە] ئەو پلەیە كە تەنێكی ڕەق تیادا دەبێتە شلە : نموونەی بەفر.\nپلەی كەوانە/piley kean: نتـ:[ بیر] گۆشەی نیوەتیرە یەکسانە بە 0،01745 پلە.\nپلەی گەرمی/piley germî: نتـ:[ كیمیـ][ كەش] بەدوو ڕێگە دەپێورێت.\n1 – فیەرنهایتر : لێرەدا پلەی كولاندنی ئاو : 212 ° و پلەی بەستنی ئاو: 32°.\n2 – پلەی بەستن 0° و پلەی كولان 100°.\nپلەی گرانی/piley granî: نتـ:[ وەر][ ئینگـ :degree of difficulty ].\nپلەی توانای جەستەیی/piley twanaî cesteyî: نتـ:[ وەر][ ئینگـ :physical proficiency ].\nپلەی لێک هەڵوەشان/piley lêk heľweşan: نتـ:[ کیمیـ][ ئینگـ : Degree of dissociation]\nپلەی گەرمی لەش/piley germî leŝ: نتـ:[ وەر][ ئینگـ : black body].\nپلەی خشتەک لە پۆلێنکردنی زانستی دا\nپلەی بازدەرەكان/piley bazderekan: نتـ:[ زیند] بۆقی كێوی[ لا : Salientia ]\nپلەی باڵ پەردەییەكان/piley baľ perdeyyekan: نتـ:[ زیند][ لا : Hymenoptera]\nپلەی باڵ پولەكەییەكان/piley baľ pulekeyiyekan: نتـ:[ زیند][ لا : Lepidoptera]\nپلەی باڵ پێستەكان/piley baľ pěstekan: نتـ:[ زیند][ لا : Dermaptera]\nپلەی باڵ ڕێكەكان/piley baľ řěkekan: نتـ:[ زیند][ لا : Orthoptera ]\nپلەی باڵ شاردراوەكان/piley baľ ŝardirawekan: نتـ:[ زیند][ لا : Siphonoptera ]\nپلەی باڵ كالانیەكان/piley baľ kalanyekan: نتـ:[ زیند][ لا : Coleoptera ]\nپلەی باڵ یەكسانەكان/piley baľ yeksanekan: نتـ:[ زیند] پلەی باڵ لەیەکچووەکان.[ لا : Isoptera]\nپلەی بێ قاچەكان/piley bê qaçekan: نتـ:[ زیند] ووشكاوەكی بێ قاچ. [ لا : Apoda ]\nپلەی پاسارییەكان/piley pasarîyekan: نتـ:[ زیند] چۆلەكە.[ لا : Passeriformes]\nپلەی پولەكەی/piley pulekeyiyekan: نتـ:[ زیند] پولەكەدارەكان[ لا : Squamata]\nپلەی تاک سمەكان/piley tak simekan: نتـ:[ زیند] وڵاخ[ لا : Perissoodactylous ]\nپلەی تورەكەدارەكان/piley turekedarekan: نتـ:[ زیند] كەنگەر[ لا : Marsupialia]\nپلەی تیمساحەكان/piley tîmsaĥekan: نتـ:[ زیند][ لا : Crocodilia ]\nپلەی جووت باڵیەكان/piley cût baľyekan: نتـ:[ زیند][ لا : Diptera ]\nپلەی جووت سمەكان/piley cût simekan: نتـ:[ زیند] مەر و مالات[ لا : Artiodactylous ]\nپلەی دڕندە گۆشت خۆرەكان/piley dřinde goşitxorekan: نتـ:[ زیند] بەشێوەیەكی سەرەكی ئەو گیانەوەرانە دەگرێتەوە، كە شیردەر و گۆشتخۆرن، نزیكەی 260 چەشنی هەیە. شوێنەواری ئەم ڕەگەزە بۆ 42 ملیۆن ساڵ دەگەڕێتەوە، نموونەی وەك : شێر، سەگ، پشیلە، و گورگ.[ لا : Carnivora ]\nپلەی سەر لمۆزییەكان/piley ser lmozîyekan: نتـ:[ زیند] گیاندارێكە لە مارمێلكە دەچێت سەرەكەی لمۆزدارە.[ لا : Rhynchocephalia]\nپلەی شیردەرە باڵندەیەكان/piley şîrdere baľindeyekan: نتـ:[ زیند] جانەوەرێكی شیردەرە، دەفڕێت. شەمشەمەكوێرە لەسەر مێروو، زیندەوەری بچووک، وخوێن دەژێت. شەمشەمەكوێرە نزیكەی 18 ڕەگەز یان خێزانی جودای هەیە. [ لا : Chiroptera]\nپلەی شیردەرە هێلكەكەرەكان/piley şîrdere hělkekerekan: نتـ:[ زیند] دەنووكەمراوی. گیانەوەرێكی تایبە تمەندە [ لا : Monotremata]\nپلەی قازەكان/piley qazekan: نتـ:[ زیند] قاز و مراوی[ لا : Aneseriformes ]\nپلەی قەلغاندارەكان/piley qeľẍanekan: نتـ:[ زیند][ لا : Loricata]\nپلەی قرتێنەرەكان/piley qirtênerekan: نتـ:[ زیند] ئەم جانەوەرە شیردەرانە نزیكەی 400 جۆریان دەبێت و بەوەش ناسرڕۆن كە ددانی پێشەوەیان بەبەردەوام لەگەشەكردندایە، لەهەر هەفت كیشوەرەكەهەن، نموونەیان وەك مشک، جرج، سیمۆرە، ژووژک _ ژیشک، دەڵەک، كەروێشكی هیندی. [ لا : Rodentia ]\nپلەی كلكدارەكان/piley kilkdarekan: نتـ:[ زیند] قورناویلكە.[ لا : Acaudata ]\nپلەی کۆترەكان/piley kotirekan: نتـ:[ زیند][ لا : Columiformes ]\nپلەی كیسەڵەكان/piley kîseľekan: نتـ:[ زیند][ لا : Cholonia]\nپلەی لەقلەقەكان/piley leqleqekan: نتـ:[ زیند] حاجی لەقلەق[ لا : Ciconiiformes ]\nپلەی لمۆزدارەكان/piley limozdarekan: نتـ:[ زیند]\n1 – ڕەگەزی فیل و دوو ڕەگەزی قڕتێكەوتووی وەک مامووت و ماستۆدۆنت دەگرێتەوە.\n2 – گیانەوەرێكی شیردەری مەزنە، ئەورۆكە سێ جۆر فیل هەیە وەک : فیلی ئەفریقی، فیلی هیندی، و فیلی ئاسیایی.[ لا : Proboscidea ]\nپلەی مریشكەكان/piley mirîşkekan: نتـ:[ زیند][ لا : Galliformes]\nپلەی مێرووخۆرەكان/piley mêrûxorekan: نتـ:[ زیند] مێروولەخۆر نزیكەی 77 ڕەگەز و 400 جۆردەبن لە جیهاندا، بێجگە لە كیشوەری ئاوسترالیاو هەردوو ئەمەریكا.[ لا Insectivora : ]\nپلەی نەهەنگەكان/piley nehengekan: نتـ:[ زیند] نەهەنگەكان بەگەورەترین گیانەوەری شیردەری زەریایی دەناسرین لەسەر گۆی زەوی دا، دابەش دەبنە سەر سێ خێزان (بێ ددانەكان: Mysticeti)(دداندارەكان : Odontoceti) ( Archaeoceti) خێزانی سێیەم قریتێكەوتووە. نموونەی نەهەنگ وەک : نەهەنگی شین، نەهەنگی جوان، نەهەنگی گوژپشت، نەهەنگی گرینلاند.[ لا : Cetacea]\nپلەی وشترمرەكان/piley wiştirmirekan: نتـ:[ زیند] ووشترمر[ لا : Strutiformes]\nپلەی هەڵۆكان/piley heľokan: نتـ:[ زیند] باز و هەڵۆ . [ لا : Falconiformes ]\nپلە ² /pile: ن:\n1 – [ ل] جۆرە بەنداوێكە.\n2 – پابلقە : جێگای پێی نەردەوان.\nپلەكان/pilekan: نتـ:[ كۆ][ پەهلەوی : پەررەک] بەیجە، پەیژە، پەیینجە، پلیكان، پێپلیكە، پیاچینە، پسترک، پیسک : هەر كام لە دار و میلەچووكەكانی نەردیوان كە بۆچوونە سەر پێی لەسەردادەنێن.\nپلەكانە/pilekan: نتـ:[ كۆ] پێپلیكانە\nپەپلە/pepile: ن:[ ل] تەرڵک، ئارەقگیر. نەرمەزین، نه‌که‌ڵتو : پارچه لبادێکی ته‌نکه، له‌بن زینه‌وه ده‌خرێته سه‌رپشتی وڵاغ.\nپلە ³ /pile: ن:[ كناو، هل] بۆ (پوورە) یان( پوورێ) بەكاردەهێندرێت لەكاتی ئاخافتن و گووفتوگۆكردندا.


دەوڵەتمەداری عیراق مستەفا كازمی تەشریفی هێنا بۆ كوردستان. بەرنامەی هاتنەكەی خۆی داینابوو.. جێبەجێش كرا.\nگەورە و بچوكی كوردستان، جوانیان پێشوازی لێكرد.. هەم میوانداری كوردەواری و هەم، بەگشتی ئەتەكیاتی سیاسی شیاویان نیشاندا، وێڕای هەندێك كەموكوڕی كە نەدەبوو روبدات.\nزەقترین كەموكوڕی.. خودی كازمی كردی.. هەروا، لە دەڤەری سلێمانیش، بەرپرسە حیزبیەكان، كردیان.\nكازمی، دەبوایە بەرنامەیەكی گونجاوتری بۆ دیداری حیزبەكان دابنایە، خۆیشی سەری لە بارەگای سەرەكی حیزبەكان دابا. حیزب بە حیزب.. نەك بە هەرەوەز بیان بینێ!\nحیزبەكانیش، بەتایبەتی یەكێتی، نەدەبوو دوور لە ئەتەكیەت، بەشێكی بەرچاوی مەكتەبی سیاسی و سەروتر و خوارتریش، ریزیان بۆ دیداری ببەستایە. بەهەر حاڵ، با ئەمیش دەرسێكی ئەتەكیەت بێ!\nوەكوتر.. رێسای پێشوازی لە میوانێكی ئاوها، وا دەخوازێ، بەرنامەی میوانەكە رەچاو بكرێ. نەك هەر پارێزگایەك، بەرنامەو داخوازی هەبێ. من، نەم دی و نەم بیست، پارێزگاری هەولێر و دهۆك، داخوازینامەیان پێشكەش بە كازمی كردبێ. بەڵام بیستم، پارێزگای سلێمانی و هەڵەبجە، لیستی داخوازیان داوەتە جەنابی میوان!\nپێم وایە.. ئەبوایە، لە هەڵەبجە، سكاڵا و داخوازی بەناوی خەڵكەوە درابا بە كازمی، باشتر بوو لەوەی پارێزگار پێشكەشی كردبا. خەڵك، دوور لە ئەتەكیەت و رێسا، بۆی هەیە، سكاڵا و داخوازیان هەبێ.. نەخوازەڵڵا بۆ هەڵەبجەش. هەروەك چۆن، جوتیاران لەرێی فڕۆكەخانە، بۆ پارەی نەدراویان، رێیان لە كاروانی میوان گرت..\nئەویش، رێزی گرتن و گەڕایەوە لایان.\nئەگەر بشمانەوێ ئەنجامی ئەم سەفەرەی كازمی تاوتوێ بكەین، دەڵێین:\nئەو بەڕێزە، بە ئاستەم نەبێ، بەرنامەی سەفەرەكەی نەگۆڕی. لە وەڵامی میدیاكان و لە كۆبونەوەكانیشدا، دوو وەڵامی هەبووە:\nیەكەم: لە چوارچێوەی دەستوردا، كێشەكان چارەسەر دەكەن، ئەم قسەیە، لە بەغدادیش دەتوانێ بیكات و لەسەریشی ناكەوێ.\nدووەم: داخوازیەكان، هەڵدەسەنگێنین و بۆئەوەی پارێزگای هەڵەبجە پەسەند بكرێ، لیژنە دادەنێین!\nلە تەواوی سەفەرەكەیدا.. گفتێكی كۆنكرێتی نەدا. تەنانەت یەك ملیۆن دیناریشی نەدایە بریندارێكی چارەسەرنەكراوی كیمیاوی هەڵەبجەش!!\nلەكۆتاییدا.. دەڵێم: بەش بەحاڵی خۆم، لە عیراقدا، جگە لە هاوسەنگی هێز لە نێوان كوردستان و بەغداد، لەم قۆناغەدا باوەڕم بە هیچ گفتوگۆیەك.. یان پەیمانێك، یاخود رێكەوتنی دوو قۆڵی و سێ قۆڵیش تاسەر نییە. رێكەوتنەكان.. تەنانەت بۆ موچەش كاتین.\nهەموو بڕیار و رێكەوتنێك، لەگەڵ سەرۆك وەزیران، یان حیزبەكان، یان هەر پۆستێكی باڵای تر.. پەیوەستی دۆخی سیاسییە.\nلە عیراقدا.. پرۆسەیەك بەناوی پرۆسەی دیموكراسیەوە نییە. دەستەبەری دەستوریش نییە. ئەوە مادەی (140) و ئەوەش بودجە و ئەمەش هێزی پێشمەرگە.\nـ مادەی 140.. دیزە بەدەرخۆنە كراوە.\nـ بودجە و موچە.. جگە لەوەی لە 5% قرتێنراوە، ئەوەی دەشی دەن.. لە قوڕگی شێر دێتە دەر!\nـ هێزی پێشمەرگەش.. داعش شكێن بوو.. كەچی ئەمریكا مانگانە بڕێ بودجەی دەدانێ، عیراق، پۆستاڵێكی بۆ نە ناردووە..\nهەقە.. حكومەتی هەرێم و حیزبەكان.. عیراق وەكو هەیە بناسن! نەك، وەكو ئارەزوویان لێی هەیە..\nبەهیواشم.. دوای هەڵبژاردن. كە رێژەی حیزبەكان دادەبەزێ.. هاوكێشەكانی هەرێم و بەغداد.. نەگەڕێنەوە خانەی ناردنی هێزی سەربازی و بەرگری هێزی پێشمەرگە!


سەرۆكی هەرێمی كوردستان بۆ عه‌ره‌بیه سكای نیوز: 2014-10-14\nكەناڵی سكای نیوزی عەرەبی لە یەكێك لە بنكەكانی بەرەی شەڕی دژ بە داعش، چاوپێكەوتنێكی لەگەڵ بەڕێز مسعود بارزانی سەرۆكی هەرێمی كوردستان ئەنجامدا، كە كاتژمێر 9ی شەوی یەك شەممە 12/10/2014 پەخشكراو تیشكی خستە سەر چەند مەسەلەیەكی گرنگی ئەمڕۆی كوردستان و عێراق و شەڕی سەپێندراوی داعش بەسەر گەلی كوردستان، ئەمەش دەقی چاوپێكەوتنەكەیە:\n❊ دیدارەكەمان لە دۆخێكی تایبەتە، شەڕ لە عێراق و سووریا و ناوچەكە لە ئارادایە، ئێوە ئێستا ڕاستەوخۆ لەگەڵ تیرۆر لە شەڕدان، ئێمەیش لێرە لە سەربازگەیەكدا دیدار لەگەڵ بارزانی ساز دەدەین كە چەك بە دەستەوە دەگرێ و دەجەنگێ؟\nسەرۆك بارزانی: بەخێر بێن. ناوچەكە لە لایەن داعشەوە بەرەوڕووی دوژمنكاریێكی ناحەزانە بووەتەوە، دەبێ بەرەنگاری ئەو دوژمنكارییە ببینەوە، لە ڕووی كردەنیشەوە لە قۆناخی یەكەمدا بەرەنگاری بینەوە، هێزەكانی پێشمەرگە توانییان لەو قۆناخەدا بەرەنگاری داعش ببنەوە و هێرشەكانیان ڕابگرن، تا گەییشتە قۆناخی هێرش بردن، پێشمەرگە توانی كە ناوچەیەكی بەرفراوان كە پێشتر داعش دەستی بەسەردا گرتبوون، ڕزگار بكاتەوە، ڕاستە كە ئێستا هێرشبردن و شەڕكردن لە دەست ئێمەیە، بەڵام ئێمە لەگەڵ ڕێكخراوێك لە جەنگداین كە زۆر شتی لەدەستدایە، لە ڕاستیدا ئەوان توانای دەوڵەتیان بەردەستە. پێشمەرگە تەنیا هێزە لەسەر ڕووی زەوی كە توانیویەتی بەر بە پێشڕەویی داعش بگرێ و، لە زۆر بەرەی شەڕدا تێكی بشكێنی. ئێستا جەنگ كۆتایی نەهاتووە و ڕەنگە درێژە بكێشێ، بەڵام بڕیارمان داوە كە بەرەنگاری داعش ببینەوە و تا دوادڵۆپی خوێنیش بەرەنگاری دەبینەوە.\n❊ سەرۆك، دوو ڕا هەن و یەكێكیان دەڵێ، ئەوەی ڕووی داوە زیانی بە كوردی عێراق بە تایبەت گەیاندووە، بەڵام ڕایەكی دی پێی وایە، ئەگەر زیانیشی هەبووبێ ڕەنگە كورد ئەو دۆخە بۆ بەرفراوانكردنی سنووری هەرێم بقۆزنەوە؟\nسەرۆك بارزانی: هەر زیانێك بە قازانج دەشكێتەوە، ڕەنگە ئەو دۆخە بەو شێوەیە كە هەیە وەها بەرجەستە بووبێ، بەڵام ئەو جەنگە بژاردەی ئێمە نییە، بەڵكە بەسەرماندا سەپێندراوە و، خواستی ئێمە نییە چاو لە خاكی خەڵكی ببڕین، بەڵام، ناهێڵین داعش بستێك لە خاكمان داگیر بكات، ئەمە خاڵێك و خاڵێكی دی، راستە لە ماوەی جەنگدا لە ڕووی گیانی و ماددییەوە زیانمان كردووە، بەڵام دۆزی كورد باشتر ناسرا، ئەمەیش بۆ جیهانە كە كورد ئەو هێزەیە كە توانی بەرەوڕووی داعش ببێتەوە و هێزێكە دەكرێ پشتی پێ ببەسترێ. ئێستایش ئەو تاكە هێزەیە كە لە جیاتی هەموو جیهانی ئازاد شەڕی تیرۆریستانی داعش دەكات.\n❊ سەرۆك كاتێك باس لە كۆتایی جەنگ دەكەین، دەشێ قسە لەبارەی بنەبڕكردنی داعش لەسەر دەستی پێشمەرگە بكەین؟\nسەرۆك بارزانی: من ناڵێم بنەبڕكردنی داعش، ڕەنگە بنەبڕكردنی داعش كاتی زۆر بخایەنێ، دەتوانرێ داعش لاواز بكرێ، دەكرێ داعش دەر بكرێ، یان ڕەنگە بنەبڕكردنی داعش بە فۆرم و شێوازێكی دی بكرێ. بنەبڕكردنی داعش كۆشش و كاتی زۆر و هەماهەنگیی نێودەوڵەتیی پێویستە، بەڵام لە توانادایە داعش لەم ناوچەیە دەربكەین و لە ڕووی سەربازییەوە بیپارێزین، بە شێوەیەك هاووڵاتیان و دانیشتوانی ئەم ناوچانە بگەڕێنەوە شوێنەكانی خۆیان و لە سەقامگیری و ئاساییشدا بژین.\n❊ ئایا باس لەبارەی ناوچەیەكی ئارام بۆ هەرێمی كوردستان دەكەن؟\nسەرۆك بارزانی: ئێمە دەمانەوێ ئاساییشی ناوچەكانی كوردستان دابین بكەین، بۆ كەمینە ئایینی، نەتەوەیی و مەزهەبییەكان كە بگەڕێنەوە ناوچەكانیان و بیانپارێزین، پێویستمان بە پێداویستیی زیاتر هەیە تا ئاساییشیان بۆ دەستەبەر بكەین و پارێزگارییان لێ بكەین.\n❊ گرووپی تیرۆریستی لە سنوورەكانی كوردستان هەن و ڕەنگە لەو ناوچانە جەماوەریان هەبێ، ئایا ئێوە دەتانەوێ ناوچەیەكی دوورتر بڕۆن بۆ دەرەوەی سنووری هەرێمی كوردستان، تا ناوچەیەكی ئارامتان هەبێ؟\nسەرۆك بارزانی: ستراتیژی ئێمە دوورخستنەوەی داعشە لە سنووری كوردستان، هاوكات هاوكاری لەگەڵ عێراق و وڵاتانی هاوپەیمانمان بۆ ڕزگاركردنی ناوچەكان لە داعش دەكەین كە بتوانرێ، بەڵام كاری سەرەكی و لەپێشینەی ئێمە هەرێمی كوردستان و ئاساییشەكەیەتی.\n❊ سەرۆك دەربارەی ئەوەی كە بۆ كاتێك داعش بەرەوڕووی هەرێم بووەوە و هاوپەیمانان وەها بە خێرایی هاتن و هێزی ئاسمانییان بۆ هاوكاریی كوردستان لە جەنگی دژ بە داعش بە كار هێنا، ئەمە لە كاتێكدایە كە بۆ عێراق و سووریا ئەو كارە نەكرا؟\n سەرۆك بارزانی: ئەمە ئاراستەكراوە، ئێمە بەهاگەلێكمان لە هەرێمی كوردستان بنیات ناون، لێبوردەیی پێكەوەژیان، دیموكراسییەت، ئازادییەكان و پارێزگاریكردن لە كەمینەكان لە ستەم و چەوساندنەوە، ئەمانە ئەو هۆكارانەن كە ئەمەریكا و ئەورووپا بڕیاری پشتیوانیكردنی هەرێمی كوردستانیان دا و هەڵوێستیان گرت. \n❊ سوپاس بۆ وەڵامەكەت، بەڵام لە راستیدا وەڵامێكی پڕ نییە، ڕەنگە هۆكاری سەربازی و سیاسیی دیكە لە ئارادا هەبن، ئایا بەڕاستی ئەو وڵاتانە تەنیا بە هۆی ئەو بەهایانەی باست كردن هاتوون، ئەمە لە كاتێكدا بەپێی سیاسەتی ئەم سەردەمە ئاسان نییە؟\nسەرۆك بارزانی: ئێمە ئەزموونی سەركەوتوومان لە بەشێكی كوردستان هەیە، ئایینزا و نەتەوە و مەزهەبی جیا لەم هەرێمەدا دەژین، لە ڕووی جوگرافیاوە پێگەیەكی ستراتیژیییمان هەیە، ڕاستە كە هۆكاری سیاسی و ئابووری هەن، بەڵام ئەگەر ئەم بەهایانە لە هەرێمی كوردستان نەبووان، دەیانتوانی پشتگوێی بخەن.\n❊ پێگەی ستراتیژی بە كام واتا، توركیا و ئێران یان چۆن دەتوانی ئەمەم بۆ شیی بكەیەوە؟\nسەرۆك بارزانی: پێگەی ستراتیژی بەو واتایەی كە هەموو سنووری توركیا لەگەڵ هەرێمی كوردستانە، سنووری ئێران بە سەدان كیلۆمەتر لەگەڵ هەرێمی كوردستانە، بەربەستێكە لەبەردەم تیرۆریستان، داعش یان غەیرە داعش، ڕەنگە ئەگەر هەرێمی كوردستان نەبوایە ئەوا داعش دەگەییشتە توركیا و تا بە ئەورووپایش دەگات. هەروەها هۆكارێكی دی ئەوەیە كە، بەرەنگاری داعش بوونەتەوە كە بە هەزاران كیلۆمەتر لێیانەوە دوورە، ئێستا لەگەڵ داعش هەزاران ئەورووپایی هەن. تەرمی زۆرێكیشیان كەوتوونەتە دەست پێشمەرگەوە، بە واتایەكی دی ئەمە بەرگرییە لە ئاساییشی ئەوان.\n❊ بە واتای ئەمڕۆ ئەوان پشت بە ئێوە دەبەستن وەك ئەوەی بەرگری لە ئاساییشی ئەوان بكەن؟\nسەرۆك بارزانی: بە دڵنیاییەوە. چونكە لە ڕیزەكانی داعشدا، هەزاران ئەورووپایی و ئەمەریكایی و ئاسیایی و لە وڵاتانی جیهان لەگەڵیاندان، شەڕكردن لێرە لەگەڵیان، لەوە ئاسانترە كە لە نێو وڵاتەكانیاندا لەگەڵیاندا بجەنگن، باوەڕیشم وایە كە ئەمەیش یەكێك لەو هۆكارانە بێ بۆ ئەو پشتیوانییەی كە لێیان كردووین.\n❊ كە جەنگ بەرپا بوو سەرەتا سوپاسی ئێرانت كرد، بۆ یارمەتی دان و ئێوە بۆ سەرەتا سوپاسی ئەوانتان كرد؟\nسەرۆك بارزانی: ئێمە دەبێ ڕاستییەكان بڵێین، لە یەكەم هێرشدا كە كرایە سەرمان، ئێرانییەكان دوو فڕۆكەی چەك و تەقەمەنییان بۆ ناردین. لەو ساتەدا، پشتیوانیێكی گەورە بوو.\n❊ لە لایەنی دیكەوە نەهاتن؟\nسەرۆك بارزانی: بەر لە هەمووان ئەوان. لایەنی دیكەیش ناردیان، بەڵام یەكەم كاروانی چەك لە ئێرانەوە بۆمان هات.\n❊ پێشتر، پێشبینی دەكرا ئەمە توركیا بێ، سەرۆك؟\nسەرۆك بارزانی: توركیایش چەكی نارد، بەڵام گوتیان كە ڕاینەگەیەنین، چونكە لە بەر هۆی دۆخی ناوخۆوە و لە سەروبەندی هەڵبژاردنی سەرۆكایەتیدا بوون، هەروەها بارمتەیان لای داعش هەبوو.\n❊ هەیە خوێندنەوەی جیای بۆ ئەم پرسە هەیە، پێوەندیی جەنابت بە توركیاوە، هاوكات پێوەندیی ئابووریی هەرێم بە توركیاوە زۆر باش بوو، بەم دواییە پێوەندییە سیاسییەكانیشتان بێ گرفت بوون، هەیە باوەڕی وایە كە هەڵوێستێكی شەرمهێنە و توركیا ئەوە نەبوو كە بڕیار لە بارەی دۆخی هەرێمی كوردستانەوە بدات؟\nسەرۆك بارزانی: لە ڕاستیدا چاوەڕوانی هەڵوێستی بەهێزترمان لە توركیا هەبوو لەوەی كردی. \n❊ بەهێزتر بە واتای چەكی زیاتر و خێرایی زیاتر؟\nسەرۆك بارزانی: بەڵێ. چەكی زیاتر و خێرایی زیاتر لە گەیاندنی، سەرباری ئەوەیش ئێمە لە كێشەكانیان تێدەگەین.\n❊ ئایا دوودڵی لە هاوكاری هەبوو یان چی؟\nسەرۆك بارزانی: توركیا لە بڕیاردانی ڕوون و ڕاست و خێرا، خۆی دەپاراست، هاوكات هۆی دیكە هەڵبژاردنەكان و هەبوونی بارمتەكانی بوو لای داعش، ئێمە لەو هۆكارانە تێگەیشتین، دیسان دەڵێم كە ئەوان هاوكارمان بوون، بەڵام پێمان وا بوو كە دەبێ هەڵوێستی زیاتر و بەهێزتریان هەبێ.\n❊ پاش ئەوەی ڕووی دا، تۆ ئێستا دڵنیای لەوەی كە توركیا ڕێگری ناكات لە هەرێمێكی سەربەخۆ بۆ كوردستان؟\nسەرۆك بارزانی: پێم وایە كە توركیا هاوڕێیە و پێم وا نییە بەرانبەر بە پێشكەوتنی هەرێم بوەستێتەوە.\n❊ ئەی پێت وانییە بەرانبەر بە ئەو داوایەی تۆ بۆ سەربەخۆیی هەر دژ ناوەستێتەوە؟\nسەرۆك بارزانی: ئەمە پرسێكی جیایە. لەبارەی سەربەخۆییەوە، هەڵوێستی توركیا و هەر وڵاتێكی دی نازانین، بەڵام لەو ئاستەی پێوەندیی ئابووریی نێوانمان وەك ئەوەی هەیە، بەهێزە.\n❊ كاتێك قسە لەسەر بارمتەكانی توركیا دەكەین، كاتێك باس لە چوونە پاڵ هاوپەیمانەتیی نێودەوڵەتی توركیا دەكەین، كاتێك قسە لەسەر ئەو تۆمەتانە دەكەین كە كە دەدرێنە پاڵ توركیا لە پشتیوانیكردنی توركیا بۆ گرووپە تیرۆریستییەكان لە نێویاندا داعش، دەشێ بڵێین كە ڕەسمكردنی سنووری سیاسی و جیۆگرافی نوێ و یەكلاكردنەوەی حیسابات بێ، ئایا ئەم دیمەنانە بەم جۆرە دەبینیت؟\nسەرۆك بارزانی: لە ڕاستیدا بەڵگەمان نییە كە توركیا پشتیوانیی داعش دەكات، بەڵام وەهای دەبینین كە سیاسەتی ئەو وڵاتانە جۆرێك لە دابڕانیان پێوە دیارە، نامەوێ دەست وەربدەمە ئەم پێوەندییە پێكناكۆكانە، ئێمە وەك هەرێم دەمانەوێ لەم ململانێ و قەیرانانەی لەو ناوچەیەدا هەن دوور بین و نامانەوێ بەشێك بین لێیان.\n❊ بەڵام دواجار ئەم قەیرانانە كاریگەرییان بەسەر ئێوەیشەوە دەبێ؟\nسەرۆك بارزانی: هەوڵ دەدەین كاریگەرییان نەبێ و خۆمانی لێ بە دوور بگرین، بەڵام بوون بە بەشێك لەو ململانێیانە، جێی بایەخی ئێمە نییە و بە هیچ كلۆجێك نامانەوێ تێكەڵی ببین.\n❊ جەنابی سەرۆك ئێستا ئێمە چەند لە داعشەوە دوورین كە گفتوگۆ دەكەین؟\nسەرۆك بارزانی: نزیكەی 20 تا 25كم.\n❊ كەواتە با كۆتایی پێ بێنین تا نەهاتوون؟\nسەرۆك بارزانی بە پێكەنینەوە: نا، نایەن. مەترسە.\n❊ داعش كێیە و سەرچاوەی پشتیوانی و دارایی داعش لە كوێوەیە؟ ستراتیژ و ئامانجەكانیان شیاوی هەڵوەستەیە، ئایا وەڵامتان بۆ ئەمانە پێیە؟\nسەرۆك بارزانی: ئێمەیش بە دوای هەمان ئەو وەڵامانەوەین. بەو هیوایەیشین كە لە ئەوەی كە ئەو وەڵامانانەمان بداتەوە. لە كوێوە هاتن و ئەو چەكانەیان لە كوێ بوون، ئەو هەموو سامانەیان لە كوێ بە دەست هێنا؟ ئەمانە پرسیاری گەورەن و لە چاوەڕوانیی وەڵامەكانیانین.\n❊ تۆ بە ڕاستی نازانی یاخوود ناتەوێ وەڵام بدەیەوە، چونكە قورسە تۆ دوژمنێك نەناسی و پێكهاتكەی نەزانی چۆن گەشەی كردووە و لەگەڵیدا بجەنگی؟\nسەرۆك بارزانی: لە ڕاستیدا نازانم. زۆر لەبارەیەوە دەزانین، بەڵام چۆن هەموو ئەو چەك و داراییەیان بە دەست هێناوە، ڕەنگە ناڕاستەوخۆ چەكیان بە دەست هێنا بێ، بەڵام ئەمانە پرسیارن و كاتی دەوێ تا وەڵامیان وەردەگرینەوە. \n❊ سەرۆك تۆ دەزانی كە لەو ناوچانەی مووسڵ و دەوروبەری چیی هەبووە و پێت وایە هەر ئەو چەكانەن كە لە دەست داعشدان؟\nسەرۆك بارزانی: ئەمە قۆناخێكی نوێیە. سەرەتای پێكهاتنیانە، چەكیان لە بارەگاكانی سوپای سووریا بە دەست هێنا، لە گرووپی دیكەوە چەكیان دەست كەوت، كە چەكیان لە وڵاتانەوە بە دەست هێنابوو. قسە لەسەر سەرەتاكەی دەكەم، ئەوان لە سووریا سەریانهەڵدا، ئینجا هاتنە عێراق، لە سەرەتای ئەمساڵیشەوە كە هاتنە عێراق، چوونە باشووری ڕۆژئاوای مووسڵ، ئەوكات كۆمەڵەی كەم و بچووك بوون، من پێوەندیم بە سەرۆكوەزیرانەوە كرد، لە هەوڵدانیان ئاگادارم كردەوە، بەڵام بایەخی بەم بابەتە نەدا، بەر لە چوونە نێو مووسڵیش ئامادەییمان نیشان دا كە پێشمەرگە بنێرین بۆ پاراستنی مووسڵ تا شكست نەبات، بە هەمان شێوە سەرۆكوەزیران ڕەتی كردەوە، تا ئەو كاتەی شكستی برد، هەڵبەت شكستی مووسڵ بەم ئاسانییە لە حیساباتی تیرۆریستانیشدا نەبوو، پاش شكستی مووسڵیش دۆخەكە بە ئاستێكی زۆر لەبار چوو. ئەو ناوچانەیشی كە پاش مووسڵ شكستیان برد، لە باشوورەوە بەرەو تكریت و تا دەوروبەری بەغدایش، ئەمە هەمووی داعش نەبوو، بەڵكە هاووڵاتیانیش لەگەڵیان بوون، دواتر داعش دۆخەكەی گرتە دەست، چونكە ڕێكخستنیان هەبوو و دەستیان بەسەر هێندە چەكی پێشكەوتوو و زۆردا گرت كە لە دەست سوپای عێراقدا بوو، بەڵام بەر لەم قۆناخە ئەوان چەكیان لە سووریا دەست كەوتبوو.\n❊ ئەمڕۆ كە هاوپەیمانەتیی نێودەوڵەتی بۆ بەرەوڕووبوونەوەی داعش پێك هاتووە، ئایا نیازیان پاكە و بۆ ئەو مەبەستەیە؟\nسەرۆك بارزانی: نیازی ئێمە پاكە و راستگۆین، بەڵام ناتوانم قسە لەسەر نیازی ئەوانی دی بكەم. دەبێ لە ڕووی مەیدانییەوە بیسەلمێنن.\n❊ چ خوێندنەوەیەكت بۆ ڕەوشی كۆبانێ هەیە، ئەوە دەستبەرداربوونە؟\nسەرۆك بارزانی: كۆبانێ خۆڕاگرە و قارەمانەتیی نواندووە لە بەرگریكردندا، ڕێز لەو خۆڕاگری و بەرگرییەی خەڵكی كۆبانێ دەنێین. بە داخەوە هەڵكەوتەی جیۆگرافی كۆبانێ، بۆ گەیاندنی هاوكاری و پێداویستی هاوكار نییە، لە ڕۆژهەڵات، ڕۆژئاوا و باشوورەوە گەمارۆ دراوە، تەنیا دەرووی لەگەڵ توركیایە، بەڵام لەگەڵ ئەوەیشدا، كۆبانێ خۆڕاگرە و بەرگری نواندووە، ئێمەیش داوامان لە ئەمەریكا و ڕۆژئاوا كرد هاوكاریی سەربازی، پشتیوانیی ئاسمانیی بۆ كۆبانێ دابین بكەن، سوپاسیان دەكەین بە دەنگمانەوە هاتن. لە ڕاستیدا دۆخەكە كارەساتبارە، كاتێك دەبینم كە شارێكی كورد گەمارۆ دراوە و ناتوانم لە ڕووی كردەنییەوە شتێكیان پێشكەش بكەم، خوێن لە دڵم دەتكێ.\n❊ جەنابی سەرۆك، گلەیی ئەوەتان لێ دەكرێ كە ئێوە ناتانەوێ هاوكاربن و ئەو شارە لەو دۆخەی تێیدایە دەرباز بكەن، ئەمەیش گوایە پێوەندی بە سیاسەت بە توركیاوە هەیە؟\nسەرۆك بارزانی: ئەمە بە هیچ كلۆجێك ڕاست نییە، من بێدەنگ نەبووم، داوام لە كۆمەڵگەی نێودەوڵەتی كردووە تا هاوكاریی كۆبانێ بكەن، دیارە كە توركیا ڕێی دا كە هاوكاریی مرۆیی بگەیەنینە كۆبانێ، تەمەننام دەكرد ئەو توانا سەربازییی تەواوم دەبوو تا لە ڕێی ئاسمانییەوە و بە پەڕەشووت پشتیوانیم كردبان. بەڵام هیچ ڕێگای دی جگە لە توركیا بۆ كۆبانێ نییە، باوەڕیشم وا نییە هێشتا توركیا ڕێ بدات هێزێكی سەربازی بە خاكی ئەودا ڕەت بێ و بچێتە كۆبانێ. ئەوەی توانیمان بۆ كۆبانێ پێشكەشمان كردوون، ئەوەی كە بۆ هەولێرم كردووە، بە هەمان حەماس و كۆشش بۆ كۆبانێ كردوومە، بەڵام بەداخەوە، جیۆگرافیای كۆبانێ ڕێگرە لەوەی زیاتری پێشكەش بكەین.\n❊ دەگوترێ كە توركیا لە ترسی پەكەكە و پەیەدە ڕێ نادات كۆمەك و چەك بگاتە كۆبانێ، دەشگوترێ كە توركیا ترسی لە بنیاتنانی كیانێكی هاوشێوەی هەرێمی كوردستانی هەیە لە سووریادا؟\nسەرۆك بارزانی: نازانم كە چ لە توركیا ڕوو دەدات، بەڵام سنووریان بۆ هاووڵاتیان كردووەتەوە، ئێستا كۆبانێ دانیشتوانەكەی لێ نەماون، بەڵام پێشكەشكردنی هاوكاریی سەربازی بۆ بەرگریكاران، نازانم كە توركیا چەكی دابێ یان نا.\n❊ بەوپێیەی كۆبانێ بۆ تۆ گرینگە، ئایا لەگەڵ سەركردەكاندا لە پێوەندیدا نیت؟\nسەرۆك بارزانی: پێوەندیمان هەیە، بەڵام بەپێی زانیارییەكانی من توركیا هێشتا هاوكاریی سەربازی نەكردوون، بەڵام سنووری بۆ ئاوارەكان كردوونەتەوە.\n❊ بەڵام سنووری بەڕووی ئەو گەنجە كوردانەدا داخست كە ویستیان بۆ بەرگریكردن بگەڕێنەوە كۆبانێ؟\nسەرۆك بارزانی: بەڵێ ڕاستە، بەڵام توركیا ئەوە دەكات كە دەیەوێ و بڕیاری ئەو وڵاتە لە دەست مندا نییە، ئەگەر بەدەست من بوایە ڕێگام دەدان.\n❊ ئەگەر توركیا داعش دوژمنی بێ و لەسەر سنوورەكەیشی بێ، ئەگەر دوژمن یەك بێ، بۆ توركیا ڕێ لەو گەنجانە دەگرێ بگەڕێنەوە كۆبانێ؟\nسەرۆك بارزانی: من نوێنەرایەتیی حكوومەتی توركیا ناكەم تا وەڵامی ئەو پرسیارە بدەمەوە، دەبێ بەرەوڕووی ئەوان بكرێتەوە.\n❊ ناتەوێ توركەكان نیگەران كەیت؟\nسەرۆك بارزانی: نا، بەڵام لە ڕاستیدا نازانم توركیا بۆ وەها هەڵوێستێكی وەرگرتووە، نایزانم.\n❊ توركیا لە بنیاتنانی هەرێمی كوردستانی سووریا بە گومانە؟\nسەرۆك بارزانی: ئەگەر گومانی لە دروستكردنی هەرێمێكی وەك كوردستانی هەبێ، لە جێی خۆی نییە. بۆ؟ دەبێ توركیا دژی مافەكانی گەلی كورد لە هەر شوێنێك نەوەستێتەوە، ئەمە ئەو هەڵوێستەیە كە لە توركیا چاوەڕوان دەكەین. یەكێك لە هۆكارەكانی باشكردنی پێوەندیمان لەگەڵ توركیا، گۆڕانكاری لە سیاسەتی توركیا بوو دەربارەی پرسی كورد. ددان نان بە دۆزی كورد و گەلی كورد، چارەی سیاسی بۆ پرسی كورد لە توركیا تەبەنی كردووە، ئەمانە هۆكاری پێوەندییەكانیان گەشە پێ دان، نەك بابەتی ئابووری.\n❊ سەرۆك دەكرێ بڵێین ئەمانە گۆڕانكاریی ڕواڵەتین و توركیا سەربەخۆیی پێ هەزم ناكرێ؟\nسەرۆك بارزانی: هەڵبەت ئەگەر توركیا بۆ سیاسەتەكانی پێشووی بگەڕێتەوە و بەرەوڕوو داواكانی گەلی كورد ببێتەوە، ئەوا ئەوكات هەڵویستی دیكەمان دەبێ.\n❊ دەربارەی هەڵوێستی (ئۆجەلان) لە ئەگەری لەباربردنی پرۆسەی چارەسەری، ئەگەر توركیا دەربارەی كۆبانێ هەڵوێستی نەبێ، چی دەڵێی؟\nسەرۆك بارزانی: باوەڕم وایە هەر هەنگاوێك و ڕووداوێك، نابێ كاریگەری بەسەر پرۆسەی چارەسەرییەوە هەبێ و بەربەستی بۆ بنێتەوە. دەبێ بەردەوام بێ. بە باوەڕی من بەردەوامیی پرسی چارەسەریی ئاشتیانە نابێ ئەم پرسە بە هیچ پرسێكی دییەوە ببەسترێتەوە.\n❊ بەڵام ڕەنگە وەها هەستێك هەبێ كە توركیا لە ئاكامدا لە گەلەكەی هەڵدەگەڕێتەوە؟\nسەرۆك بارزانی: بەڵام كۆبانێ لە نێو سووریادایە. \n❊ كێ لە كۆبانێ دەجەنگێ، ئایا پەكەكە نییە؟\nسەرۆك بارزانی: ڕاستە ئەوان ڕۆڵی بەرچاویان هەیە لە بەرگری لە كۆبانێ، بەڵام لایەنی دیكەیش هەن كە بەرگری دەكەن، خەڵكی بێلایەنیش لە نێویاندا هەن، هەر كەسێك چەكی هەبووبێ و ویستبێتی دەجەنگێ.\n❊ بنەماكانی هەرێمی سەربەخۆ لە سووریادا هەیە؟\nسەرۆك بارزانی: هەرێمی سەربەخۆ، قورسە و وابەستەی جیۆگرافیایە، چونكە لە ناوچەی جەزیرە لە قامیشلۆ ناوچەیەكی دیاریكراو و كوردییە، ئینجا نێوانێك هەیە بە نزیكەی 150كم بۆ كۆبانێ ئینجا نزیكەی 100 كم لەگەڵ عەفرین. ناوچەی پێكەوە بەستراو نین و پچڕان لە نێوانیاندا هەیە. \n❊ كۆبانێ كە دەكەوێتە نێوەڕاستیان بۆیە گرینگە؟\nسەرۆك بارزانی: بە دڵنیاییەوە. ئەوەی داعش دژ بە كۆبانێ و هەرێمی كورستان دەیكات، نەك هەر تەنیا كۆبانێ، لە ناوچە سنوورییەكانیش هێرشیان كردە سەر پەیەدە و ئەوانی دیكە. ئامانجیان لاوازكردنی دۆزی كوردە.\n❊ گومانت لەوە هەیە وڵاتێك ئەم سیاسەتە پێڕۆ بكات و وەها ئاراستەیان بكات؟\nسەرۆك بارزانی: ڕەنگە ئەوان هان درابن. قورسە كە لە حەقیقەتی نیازی داعش تێ بگەین، بەڵام ئەمەیش ڕێی تێ دەچێت. بەڵام بێگومانم لەوەی كە نیازی ڕاستینەی داعش بەئامانجگرتنی دۆزی كوردە، لەهەر چوار پارچەی كوردستان، بەڵام كێ هانیان دەدا و لەو پلانگێڕییە گەورەیە بەشدارە، ئەمە دەبێ لە ڕاستییەكەی بكۆڵینەوە.\n❊ هەستی كەسی بەراورد بە پێشتر كە بە قاتێكەوە، لە شوێنێكی ئارام و ئەمڕۆیش لێرە لە سەربازگەیەكی، پێشبینی وەها دۆخێكت دەكرد جارێكی دی پێشەوایەتیی پێشمەرگە بكەیت؟\nسەرۆك بارزانی بە پێكەنینەوە: من بۆ ئەسڵی خۆم گەڕاومەتەوە. من لە ڕووی دەروونییەوە ئامادە بووم بۆ وەها دۆخێك، بەڵام چاوەڕوانی ئەوە نەبووم، ناچار ببم بگەمە وەها دۆخێك. \n❊ ئەگەر بگەڕێینەوە بۆ عێراق، چەند بەرەیەكی شەڕ هەن، ناوەڕاست و باشوور، ئێوەیش لێرە لە جەنگدان، حكوومەتی نوێ لە ئارادایە، پێوەندی ئێوە بە ناوەندەوە چۆنە؟\nسەرۆك بارزانی: بڕیاری ئێمە ئەوەیە كە هاوكاری (عەبادی) بین، بڕیاری دەستەجەمعیمانە تا بەشداری لە حكوومەتدا بكەین، ئەگەرچی هێشتا زووە هەڵسەنگاندن بكەین، بەڵام سەرباری سەرنجمان و ئەوەی كە هێشتا شتێكی كردەییمان لێی نەبینیوە، بەڵام بڕیارمان ئەوەیە وەك كۆی عێراقییەكان كەڵك لەو دەرفەتە ببینین و ئەوەی لە ڕابردوودا خراپ كراوە چاكی بكەینەوە، بۆ دەستپێكێكی نوێ و خوڵقاندنی قۆناخێكی نوێ لە عێراق. ڕاستگۆیانە هاوكاریی (عەبادی) دەكەین. ئێمەیش هەمان هەڵوێست لە ئەو دەخوازین.\n❊ بیرۆكەی ڕاپرسیت ڕەت كردووەتەوە؟\nسەرۆك بارزانی: هەرگیز. ئەمە پرسێكە هەرگیز ڕەت ناكرێتەوە.\n❊ هێشتا كۆنفیدراڵیەتت لە جیاتی فیدراڵیەت دەوێ؟\nسەرۆك بارزانی: ڕەنگە گوێت لێ بووبێت كە من چووم بۆ پەرلەمانی هەرێم، پێشنیازم كرد لە سازدانی ڕاپرسی بكۆڵنەوە. گەلی كورد بڕیار لەمە دەدات، وەك گوتم كاری لەپێشینە لە ئێستادا بەرەنگاربوونەوەی داعشە، بەڵام هەرگیز پاشگەزبوونەوە لەم پرسە نییە و بۆ هیچ بابەتێكی دی ئەمە ڕەت ناكرێتەوە.\n❊ ئەگەر هاتوو عەبادییش داواتان لێ بكات ئەم پرسە دوا بخەن؟\nسەرۆك بارزانی: بە هیچ شێوەیەك.\n❊ كەمێك شەرمهێن نییە ئێوە لەگەڵ هاوپەیمانەكانتان بن و بەرەو ڕاپرسییش بچن؟\nسەرۆك بارزانی: ئەمە مافی گەلی كوردە كەی ئەم بڕیارە دەدات، بەڵام ئەمە پرسێكە كەی و چۆن ئەنجامی دەدەن شتێكی دیكەیە. بەڵام ئەگەر ڕێ لە گەلی كورد بگیرێ بڕیار لە چارەنووسی خۆی بدات، ئەمە بۆ هیچ كەسێك نییە ڕێگری بكات و بەرهەڵستی بكات، چونكە ئەمە مافێكی سرووشتییە. \n❊ مسعود بارزانی ئەمڕۆ شەڕی سەربەخۆیی دەكات؟\nسەرۆك بارزانی: باوەڕم بەم پرسە هەیە و بە مافێكی سرووشتی دەبینم، بەڵام ئەوە من نیم بڕیار لەم پرسە دەدەم، بەڵكە من ئەم بابەتەم بۆ گەلی كورد جێ هێشتووە و ئەوە گەلی كوردە بڕیار لە مافی دەدات.\n❊ بەڵام تۆ هێشتا لە ڕووی كردەنییەوە ڕابەرایەتیی شەڕی سەربەخۆیی دەكەیت؟\nسەرۆك بارزانی: ئەمە شەرەفێكی گەورەیە.\n❊ بەرەی كەركووكیش دوانەخراوە؟\nسەرۆك بارزانی: كەركووكیش ڕاپرسی دەیگرێتەوە، كەركووكییەكان خۆیان بڕیار دەدەن. بەڵام لە هەر دۆخێكدا بێ، كەركووك دەبێ نموونەی پێكەوەژیانی ئایینی و مەزهەبی بێ.\n❊ نەوت، ئەو كێشە ئەزەلییە كەی چارە دەكەن؟\nسەرۆك بارزانی: حكوومەتی هەرێم لە ئێستادا لە پێوەندی ڕاستەوخۆ و بەردەوامدایە لەگەڵ حكوومەتی بەغدا بۆ چارەكردنی پرسی نەوت. بە خۆشحاڵییەوە ئێستا وەزارەتی نەوت لە دەست برا و كەسێكە كەلێی ڕادەبینرێ ئەم كێشەیە چارە بكات. ئێمەیش بە جیددی هاوكاری دەبین و، پێم وایە دەشێ چارە بكرێ.\n❊ ئاماژەكانی چارەسەری چین؟\nسەرۆك بارزانی: هێشتا دەركەوتە نین، بەڵام نیەت و ئامادەیی هەیە. ئامادەیی هەیە بە جیددی بچنە دانوستانێكەوە تا گەییشتن بە چارەكردن. پێشتر بڕیار درابوو كە نەگەینە چارەسەر.\n❊ ئەمە بڕیاری كەسی بوو؟\nسەرۆك بارزانی: بەڵێ، بڕیاری كەسی بوو. بڕیاری میزاجی بوو و هەڵقوڵاوی ڕك و كینە بوو، ڕك بەرانبەر بە گەلی كورد.\n❊ ڕێی تێ دەچێ لۆژیكی كەسێك ئەوا بێ؟\nسەرۆك بارزانی: كارەساتەكە ئەمەیە. لۆژیكی كەسێك و دووان و سێیان، جێی دەستوور و یاساكان و ئەنجوومەنی وەزیران و پەرلەمان و هەموو دەستگاكانی دەوڵەت بگرێتەوە، هەر بۆیە عێراق بەم ڕۆژە گەییشت.\n❊ دەگوترێ لە بەغدا تەنیا ڕووخسارەكان گۆڕاون، وڵاتانی هەرێمی ڕۆڵی سەرەكی لە عێراقدا دەبینن، ئێران و توركیا و هێزی دی هەن، كە ڕووخسارەكان دەگۆڕن، بەڵام سیاسەت هەمان سیاسەتە، بۆیەیشە پرسەكان لە شوێنی خۆیانن و پرسەكە گۆڕینی ڕووخسارێك بە هیی مالیكی نییە؟\nسەرۆك بارزانی: بە دڵنیاییەوە وڵاتانی هەرێم كاریگەرییان هەیە، بەڵام وەها پێویست دەكا سەركردەكانی عێراق خۆیان بڕیار بدەن و ڕێ نەدەن ئێران و غەیری ئێرانیش بڕیاری ستراتیژی و گرینگ وەربگرن، ئەمەیش دەكەوێتە سەر كەسایەتیی بەرپرسە عێراقییەكان، پێم وایە ئێستا كەسایەتیی نیشتیمانی لەخۆ دەگرێ كە بڕوای بە دۆزی نیشتیمانی هەیە، بڕوایان بە دیموكراسیەت و چارەی قووڵی كێشەكان هەیە. بۆیە دەبێ كات و دەرفەت بدەین بەو حكوومەتە. من لەگەڵ ئەوەدام باشترین پێوەندیمان لەگەڵ كۆی دراوسێكاندا هەبێ، نامانەوێ بكەوینە ململانێ و دووبەرەكی لەگەڵیاندا، بەڵام ڕەتی دەكەمەوە و داوایش لە كۆی سەركردە عێراقییەكان دەكەم هەر دەستتێوەردانێك بكرێت لەو پرسانەی كە عێراقییەكان دەبێ بڕیار لە چارەنووسی خۆیان بدەن.\n❊ ئێوە وەك هەرێم بۆ كۆتاییهێنان بە داعش و بنەبڕكردنی چەندتان پێ دەچێ؟ \nسەرۆك بارزانی: قورسە كات دیاری بكەین. \n❊ كەواتە بۆ ساڵان درێژە دەكێشی؟\nسەرۆك بارزانی: نا. پشتیوان بە خوا ساڵان ناخایەنێ، بەڵام ئاسانیش نییە، لە ڕاستیدا ناتوانم كات دیاری بكەم، ئەمە قورسە.\n❊ لە ڕووی چەكەوە ئێوە لە بارێكی ئاسوودەییدان؟\nسەرۆك بارزانی: لە پێشتر باشترین، بەڵام لە ئاستی پێویستدا نییە.\n❊ ئێوە چیتان دەوێ؟\nسەرۆك بارزانی: چەكی پێشكەوتوو و قورسمان دەوێ.\n❊ هێشتا نەیانداونەتێ؟\nسەرۆك بارزانی: نا هێشتا نەیانداوینەتێ. هێشتا ئەو چەكەمان پێ نەگەییشتووە كە پێویستمان پێیەتی. ئەو چەكەمان نەگەییشتووەتێ كە جەنگەكە بە خێرایی یەكلا دەكاتەوە.\n❊ ئەمە پەیمانن یان سڵەمینەوە هەیە لەوەی ئەو چەكە قورسانەتان پێ بگەن؟\nسەرۆك بارزانی: پەیمان هەن، بەڵام پەیمانی بێ كردار كەڵكی نییە. ئێمە كردارمان دەوێ.\n❊ جەنابی سەرۆك، تۆ پێت وایە ئەم چەكانەتان پێ بگات یان نا؟\nسەرۆك بارزانی: پێم وایە چەكی زۆر پێشكەوتووترمان پێ بگات لەوەی پێمان گەییشتووە، بەڵام لەسەر ئەو باوەڕە نیم، ئەو چەكەمان پێ بگات كە ئێمە پێویستمان پێیەتی.\n❊ ئایا ئامانجی هاوپەیمانانی نێودەوڵەتی، بنەبڕكردنی داعشە لە عێراق، یاخوود لاوازكردنی؟\nسەرۆك بارزانی: بڕوام وایە كە بنەبڕكردنیەتی. \n❊ پێت وایە ناوچەكە هەمووی لەبەریەك هەڵوەشێتەوە؟ \nسەرۆك بارزانی: ڕەنگە وابێ. ڕەنگە ناوچەكە لەبەردەم گۆڕانكاریی گەورەدا بێ. \n❊ چۆنی دەبینی، مسعود بارزانی چۆن لە ڕەسمی نەخشەی ناوچەكە دەڕوانێ؟\nسەرۆك بارزانی: پیرۆزی بۆ سنوور لە ئارادا نەماوە، ئەو سنوورەی كە پاش سایكس پیكۆ دیاری كراوە. ڕەنگە سنوور جارێكی دی دیاری بكرێتەوە. وەك نموونە، ئێستا سنووری نێوان عێراق و سووریا وەك سنوور نەماوە، داعش بە ویستی خۆی پێیدا دێت و دەچێت، بێ ئەوەی ڕێگری لێ بكرێ.\n❊ كاتێك باس لە لەبەریەك هەڵوەشانەوەی ناوچەكە دەكەین، دەشێ هەرێمـی كوردستان بۆ سووریا و توركیا پەل بكێشێ و سنوور فراوانتر ببێ؟\nسەرۆك بارزانی: هەر بەشێكی كوردستان، پێویستە چارەیەكی گونجاو بە دۆخەكەی بۆ بدۆزرێتەوە. من قسە لەبارەی هەرێمی كوردستانەوە دەكەم، نامانەوێ پەل بۆ ناوچەی دی بكێشین، بەڵام لە داهاتووی دوورمەودادا ئەمە دۆزی نەتەوەیەكە و هیی ئەمڕۆ نییە. بەڵام ئێمە لە ئێستادا چاومان لەسەر هەرێمی كوردستان. ئامادەیشین پشتیوانی و هاوكاریی بەشەكانی دی بكەین، تا بە لێكتێگەییشتن بگەن بە مافەكانیان.\n❊ پێوەست بە باقیی نەخشەكە، هیلالی شیعی، سوننە لە نێوەڕاست، چۆن لە هەریەك لە سووریا، لوبنان دەڕوانی، ئایا پێت وایە پەل بۆ وڵاتانی دی بكێشێ؟\nسەرۆك بارزانی: لە ڕاستیدا زۆر لەم وڵاتانە لە ڕووی كردەییەوە دابەش بوون. ڕاكردن لە كێشە و داننەنان بە كێشەكان بە واتای نەبوونی كێشە نییە، ئێستا عێراق دابەشبوونی كردەیی بەخۆوە بینیوە، لە سووریا و لوبنان بە هەمان شێوە، لە یەمەنیش هەمان دابەشبوون هەیە. كۆی ناوچەكە لەبەردەم بوركانێكدایە، ئەو بوركانە دەتەقێتەوە یاخوود كپ دەبێتەوە، بەڵام بێگومان ئەو دۆخەی لە ئارادایە، بە واتایەكی دی ئەو دۆخەی پاش سایكس پیكۆ وەك خۆی نامێنێتەوە.


مامۆستایەکی مێژوو لە ٢٠ خولەکدا بوو بە ملیۆنێر – Daily Kurdistan\nلە بەشی هەمەڕەنگ 6 ڕۆژ پێش ئێستا\t28 جار بینراوە\nمامۆستایەکی وانەی مێژوو لە وڵاتی بەریتانیا بە ناوی دۆناڵد فیەر توانی لە ماوەی ٢٠ خولەکدا ببێت بە ملیۆنێر لەدوای ئەوەی بەشداری لە پرۆگرای تەلەڤزیۆنی “کێ دەیەوێت ببێت بە ملیۆنێر” کرد و توانی ڕیکۆردی ئەو بەرنامەیە بشکێنێت.\nدۆناڵد فیەری مامۆستای مێژوو لەدوای ١٤ ساڵ لەو بەرنامەیە توانی خەڵاتە گەورەکە بەرێتەوە.\nمامۆستاکە توانی لە کۆی ١٥ پرسیار ١٣ پرسیار بزانێت بەبێ ئەوەی هیچ کامێک لە هاوکاریەکان بەکار بهێنێت و توانی بگاتە ١ ملیۆن پاوەند لە ماوەی تەنها ٢٠ خولەکدا. دوای ئەوەی توانی لە ماوەی ٢٠ خولەکدا لە پرۆگرامەکە بباتەوە بەوەش ڕیکۆردی شکاند.\nلەدوای ئەوەی کە گەیشتە پرسیاری کۆتایی سیان لە هاوکاریەکانی بەکارهێنا بەڵام دوای ئەوەی پرسیاری کۆتایی بۆ خوێندرایەوە بەبێ ئەوە چاوەڕوانی وەڵامەکان بکات وەڵامە ڕاستەکەی زانی.\nلە کۆتا پرسیاری پێشکەشکار پرسی “کام چەتەی دەریا بوو لە شەری کەناراوەکاندا گیانی لەدەستدا کە ئێستا ناراوە بە کارۆلینای باکور لە ساڵی ١٧١٨”.\nفیەر وتی “من ماوەیەک وانە دەگوتەوە لەسەر چەتەکانی دەریا و زۆر باشم لەو بوارەدا” و هەروەها وتیشی کە وەڵامەکە بریتیە لە ‘Blackbeard’ کە وەڵامی ڕاست بوو.\nلەدوای ئەوەی فیەر پارەکەی خۆی وەرگرت یەکەم کار کە کردی پێشکەشکردنی خانەنشینی بوو لە قوتابخانەکەی. هەروەها فیەر ڕایگەیاند کە لەسەدا ٧٠ خەڵاتەکەی دەدات بە ئەندامانی خێزانەکەی لە کاتێکدا ئارەزووی خانەنشین بوونێکی خۆش دەکات بۆ خۆی.\nبراکەی فیەر لە کۆتا پرسیاریدا توانی ٥٠٠ هەزار پاوەند بەرێتەوە کە ساڵێک پێش ئێستا بەهەمان شێوە بەشداری ئەو پرۆگرامەی کردبوو.\n1319 جار بینراوە 160 جار ئەمرۆ بینراوە\nپێشوو ماسک دەتوانێت یارمەتیدەر بێت لە دروستکردنی بەرگری دژی ڤایرۆسی کۆرۆنا\nدواتر تەندروستی جیهانی: گیان لەدەستدانەکان بەهۆی ڤایرۆسی کۆرۆناوە زیاتر دەبن\nلە ئیتاڵیا ژیان بەرەو ئاساییبوونەوە دەچێت\nنرخی زێڕ لەبازاڕەکانی کوردستان\nلێکۆڵینەوە لە ئەگەری دەستوەردانی دەرەکی لە تەقینەوەکەی لوبنان دەکرێت\nکۆبوونەوەی لوتکەی ناتۆ لە ژێر هەڕەشەی ڤیتۆی تورکیادا بەردەوامە